Livet er narrativt | To verdener\nVi har alle sammen hver vores historie at fortælle. Faktisk har vi alle sammen mange historier, både af god og dårlig karakter. Dette er præcis hvad det narrative perspektiv handler om. Det narrative perspektiv handler om at vi ved at være bevidste om vores fortællinger, kan bruge dem på terapeutiske og coachende måder, både på os selv og for at hjælpe andre. Der findes en række efteruddannelser som bygger på den narrative tilgang. Et af de steder som udbyder disse uddannelser er Dispuk.dk, hvor man også kan få narrativ terapi og deltage i narrative workshops.\nDin bedste historie\nDer er ingen mennesker som er forkerte, og vi er alle forskellige ud fra vores baggrund, vores oplevelser og vores personlighed. Dette er udgangspunktet for narrativ terapi, som lægger vægt på at lykken er vidt forskellig fra person til person.\nDer hvor vi som mennesker ofte går galt, og der hvor psykiske sygdomme som angst, depression og stress optræder, er også at finde i vores historier. I narrativ terapi identificerer man de negative og problemfyldte historier for at kunne adskille dem fra de positive. Hvis man ubevidst fokuserer for meget på de dårlige historier opstår der psykisk ustabilitet, også selvom at historierne går så langt tilbage som fra ens barndom.\nEt begreb som bruges i narrativ terapi, er eksternaliserende. Her fokuseres der på at det ikke er personen som er problemet, men problemet der er problemet. Man skal derfor distancere sig fra problemet, hvilket også kaldes eksternalisering af problemet. Når en person lider af psykiske sygdomme, ser man dem derfor sygdommen som en selvstændig størrelse med en plan for dets offer. Denne måde at takle diverse problemer på er enorm effektfuld da personen ikke længere ’er’ problemet, men blot ’har’ problemet. Hvor mange folk føler at deres problem eller sygdom har magt over dem, vender man situationen om og giver magten tilbage til personen.\nAlle dine historier\nDet handler altså om hvilken historie man vælger at fortælle om sit liv, da der ikke kun er en historie, men mange historier. Vi identificerer os nemt med ting der er sket for os, men som vi ingen indflydelse har haft på. Hvis vi engang blev mobbet, nedgjort, traumatiseret osv., kan vi nemt komme til at bære rundt på de negative historier resten af livet.\nNarrativ terapi handler om at alle vores historier, som måske ved første øjekast ser kaotiske ud, faktisk har en mening, en sammenhæng og et dominerende plot. Hvis man kan finde sammenhængen er man nået et langt stykke vej. Hvis det narrative perspektiv har vækket din nysgerrighed, kan du besøge steder såsom Dispuk der er specialiserede i feltet, eller læse mere om det narrative i et utal af bøger og på internettet.\n← Sprogferie\tSlip for briller og linser →


Senior IT Amager - TeamViewer vejledning iPhone\nTeamViewer vejledning iPhone\nHvordan kan jeg dele skærmen på min iPad / iPhone med TeamViewer, så jeg kan modtage hjælp?\nSammenlignet med forbindelser til andre operativsystemer som Android, tillader iPhone/iPad ikke fjernbetjening af enheden. TeamViewer har derfor skabt en løsning, der giver hjælperen mulighed for at SE skærmen på iPhone/iPad ‘live’, så hjælperen er i stand til at guide dig til selv at løse problemet på din iPhone/iPad.\nFørst skal din iPhone/iPad gøres klar:\n(Dette skal kun gøres denne ene gang - fremover kan du gå direkte til afsnittet 'Nu er vi klar til at gå i gang)\nDownload og installer TeamViewer QuickSupport-appen på din iPhone eller iPad, hvis du ikke allerede har den. Den kan du finde i AppStore til iOS .\nKlik på HENT. Du bliver bedt om at godkende. Det gør du ved fingertouch eller din Apple ID-kode. Vent til QuickSupport app'en er installeret.\nNu skal du tilpasse dit kontrolcenter. (Se evt. nedenfor hvad 'kontrolcenter' er)\nKlik på iPhones 'Indstillinger' (Tandhjulet)\nvælg 'Tilpas betjeningspanel'. (Se billede 1) Se evt. forklaringen nedenfor om hvad dette felt er.\nFind 'Skærmoptagelse'. Hvis det står i nederste afsnit, skal du klikke på det grønne plus, så flytter det sig til øverste afsnit. Hvis det allerede står i øverste afsnit (med det røde minus foran) skal du IKKE gøre noget.\nGå ud af indstillinger og tilbage til den normale forside på din iPhone/iPad\nNu er vi klar til at gå i gang\nFind og klik på QuickSupport appen (Se appen på billede 2)\nGiv dit TeamViewer ID til din hjælper. (Se billede 3) Hjælperen indtaster dit nummer på sin computer\nEt popup vindue spørger om du vil tillade forbindelse. Klik på Tillad\nNu skal du sætte skærmdeling i gang.\nÅbn kontrolcenter (Se billede 4) (se evt. nedenfor hvordan kontrolcenter åbnes)\nlæg fingeren på 'Skærmoptagelse ikonet og forskellige muligheder fremkommer. (Se billede 5)\nKlik på TeamViewer og tryk på 'Start udsendelse' lige nedenunder\nNu kan hjælperen se din skærm og kan guide dig.\nNår hjælpen er færdig, skal du afbryde udsendelsen.\nKlik på det røde ikon foroven på telefonen og vælg Afbryd (Se billede 6) eller\nÅbn kontrolcenter og tryk på udsendelses-ikonet. (Se billede 4)\nHvad er? (Alene til orientering).\nKontrolcenter er en slags 'hurtig adgang' til indstillinger i telefonen.\nPå iPhone SE (2. generation), iPhone 8 eller ældre eller på en iPod touch skal du skubbe op fra bunden af skærmen. Luk Kontrolcenter ved at trykke øverst på skærmen eller på knappen Hjem\nHvad er 'Tilpas Betjeningspanel'?\nDet er her du kan indstille hvilke apps, du skal have hurtig adgang til via kontrolcenter. Foroven ser du alle dem, du pt har valgt (afsnittet INKLUDER), og nedenunder de apps, som pt ikke er med i kontrolcenter (afsnittet FLERE BETJENINGER).\nKlik her for at se en præsentation af Kontrolcenter på iPhone


Spider-Man 2 (2-disc) (DVD) - Laserdisken.dk - salg af DVD og Blu-ray film.\nUdgivet 17. november 2004 af Columbia/TriStar DSD8227114 / UPC# 5050582271140\nLydspor for blinde\nDeltag i debatten om denne udgave af Spider-Man 2 (2-disc) - klik på "svar"\nForfatter Emne: Spider-Man 2 (2-disc)\nSendt 2004/11/15 20:35:16 IP: Logget\nTil Christian Krogh Sørensen\njeg er enig i at folk der ik ved hva de snaker om ikke skal rette film ned og Spider-man 2 er en for fed film,\nmen nu er problemt jo så bare at du ikke har helt styr på hva du snaker om for spider-man er langt fra det eneste der er cgi lavet i hveken 1 eller 2 der mange scener i byen der er cgi lavet og dr-orks fangearme er også mange steder cgi lavet,\nog med hensynd til the matrix vil jeg lige minde dig om at en stor del af filmen ikke er cgi lavet det var først fra 2 og 3 af at de blev sådan hvilket også er grunden til at den første er den bedste,\nnå men kort og godt så er jeg jo uenig med dig i nogle af dine sammenlininger mens ellers enig spider-man 1 og 2 er for fede.......\nSendt 2004/11/17 12:11:01 IP: Logget\nDu har ret i det du siger. Ved også godt der er meget mere som er cgi lavet i filmene. Ved udemærket at DocOc's arme er computerlavet mange af stederne. De havde mekaniske arme, som de helst ville bruge i så mange af scenerne som muligt. og så havde de naturligevis de cgi lavet til kampscenerne og steder hvor det blev tricky.\nJeg hader film hvor man har valgt og tage den nemme udvej og kun bruger CGI, det er langt fra den bedste løsning i mange tilfælde.\nJo, jeg ved faktisk godt hvad jeg snakker om, men kan godt se at det jeg skrev tidligere måske ikke var helt 100% korrekt, i nogle ting. Jeg prøvede ganske enkelt bare at skære det ud i pap for dem, som mener CGI'en i S-M 2 kunne være lavet så meget bedre, for det kunne næsten ikke blive bedre. Fatter dog ikke hvorfor der så stadig er disse små grimme images, men det er til og leve med alligevel. Og det er altså sværere at få computergenereret billeder til og se 100% troværdige ud, når baggrunden er ægte, og det var den mange steder i S-M 2.\nMed hensyn til Matrix så ved jeg godt at meget af det også var ægte nok, eftersom jeg så den igen igår, men i 3'eren, hvor de er på "Zion", i kampscenerne, der er det hele sgu næsten Computerlavet. Det kan du ikke benægte.\nSendt 2004/11/18 00:18:04 IP: Logget\nJeg kunne ikke være mere enig hader selv film\nder er propet med cgi det virker kunstigt at se på, men i\nThe matrix så det nu godt ud lige som det også gør i spider-man 1 og 2 det handler om at bruge det de rigtige steder og ikke over alt,\ner også enig med hensyn til matrix 3 har jeg\nheller ikke sagt andet de to sidste matrix film var propet med cgi og det var synd da den første var en fantastisk film.\nSendt 2004/11/18 11:39:27 IP: Logget\n100% enig med dig! Den første Matrix film var eksepsionel original. Den er enormt fed, og bliver kun bedre for hver gang man ser den. men 2 og 3 blev detsværre (som mange HollyWood film har det med at blive) alt for poppet. Forventingerne, efter at have set den første (og fordi der gik så lang tid inden 2 og 3 kom) var enormt høje, så man næsten ikke kunne blive andet end skuffet, og det var synd. De er ok film, men når ikke den første til sokkeholderne.\nPS: Ja, CGI kan være alt alt for meget. Se for eksempel på de nye STAR WARS film, specielt EPISODE II-ATTACK OF THE CLONES. Det er frygeligt så besat George Lucas er af det skide CGI, det er lige før det er flovt for ham. Yoda så 10 gange mere ægte og levende ud i de gamle Star Wars film, end i EPISODE II, hvor han ser så kunstig ud at det gør helt ondt.\nSendt 2004/11/20 08:04:39 IP: Logget\nIgen helt enig med hensynd til star wars han han nu klaret det godt nok med episode 1 da yoda da godt ud da han ikke var cgi lavet og i episode 2 kan man side og sige det er lavet på computer og det der og der og der...


Ny fagmesse med fokus på animalsk landbrug | Maskinbladet\nAf dals - 31. maj. 2011 kl. 16:57\nNutriFair 2012 er navnet på en ny specialiseret fagmesse, der er målrettet den animalske husdyrproduktion og finder sted i Fredericia Messecenter den 25. og 26. januar næste år\nMessen NutriFair 2012 et nyt tiltag næste år i januar i Freedericia Massecenter. Messen giver leverandører af produkter og løsninger til husdyrproduktion et selvstændigt udstillingsvindue, hvor de målrettet kan præsentere alt inden for blandt andet indendørs mekanisering, staldinventar og staldbygninger, foder og fodertilskud, fodermaskiner, renhold og desinfektion samt redskaber og rådgivning. Også brancheområder som gylletanke og siloer er med.\nBaggrunden for messen er, at den animalske landbrugsproduktion i Danmark er en milliardforretning. Dagligt har stort set alle danskere berøring med landbrugsprodukter i større eller mindre udstrækning. Og branchen beskæftiger direkte eller indirekte titusindvis af mennesker.\n- Derfor er der brug for en specialiseret fagmesse, der kan bidrage til fortsat innovation, forædling og udvikling i det animalske landbrug. Dét forum er nu skabt med NutriFair, siger Peter Sunesen, projektleder i Fredericia Messecenter.\nHan pointerer, at messen både henvender sig til kvægbrugere, svineproducenter, fjerkræ- og pelsdyrproducenter samt hesteavlere og fiskeopdrættere. Og brancherne bakker ifølge Fredericia Messecenter op fra start.\nSvineproducenter er med\nEn af de foreninger, som er med, er Danske Svineproducenter.\n- For os er NutriFair et oplagt udstillingsvindue for vores firmamedlemmer og en kærkommen lejlighed til, at vores mere end 1.200 producentmedlemmer kan holde sig fagligt opdaterede. Derfor er Danske Svineproducenter gået aktivt ind i udviklingen af messen, og jeg hilser NutriFair velkommen som et godt mødested for hele vores erhverv, siger Henrik Mortensen, formand for Landsforeningen af Danske Svineproducenter.\nFormand for Registrering og YdelsesKontrol (RYK), Jens Chr. Mathiasen, er helt på linje:\n- Selv om dansk landbrug er traditionsrigt, så er det efter min opfattelse ikke mindst samspillet med og inspirationen fra landbrugets leverandører, der medvirker til vores stærke placering på verdenskortet. Jeg bakker op om NutriFair, der afholdes på det tidspunkt af året, hvor flest mulige kvægbrugere har tid til at besøge messen.\n- Vi er glade for, at brancherne har valgt at præsentere dette stærke messekoncept her hos os. Der har været stor og positiv opmærksomhed omkring det, og budskabet er blevet rigtig godt modtaget hos de virksomheder, vi gerne vil have til både at udstille på og besøge messen. Der er allerede godt gang i standsalget, og brochuren er altså først i disse dage på vej ud med posten, fortæller Peter Sunesen, projektleder i Fredericia Messecenter.\nNutriFair gennemføres den 25. – 26. januar 2012 i Fredericia Messecenter.\n31. maj. 2011 kl. 16:57\nFødevarestyrelsen bør lære af domme\nNutriFair styrker messekomitéen


Travle festdage i Gandrup - Hals Avis\nAf Hals Avis den\t 10. august 2018 LOKALT\nByfesten i Gandrup indledes som altid med sponsorcykelløb. Foto: Allan Mortensen\nBåde løb og bonderøvsfest indgår i Gandrup Sportsklub indbyder til byfest\nGandrup Sportsklub indtager vanen tro værtsrollen, når der i uge 33 inviteres til byfest. Et hektisk program venter forude med tilbud til både børn og voksne.\nByfesten indledes tirsdag 14. august med sponsorcykelløb. Her kan alle deltage i rundeløbet, hvor det kort fortalt handler om at indkøre midler til sportsklubben.\nOnsdagen står i fodboldens tegn og indledes med fælles fotografering af samtlige ungdomshold. Billedet skal bruges til julekalenderen, så fodbold-poderne skal huske nissehuerne.\nNår billedet er i kassen, er der fællesspisning, inden aftenen rundes af med et tankevækkende foredrag med ekstremcykelrytteren Stig Nicolaysen. Han beretter om begreber som viljestyrke og livsmod med udgangspunkt i sønnens kræftsygdom og en fælles målsætning om en cykeltur tværs over Amerika.\nDagen efter står der motionsløb på programmet. Gandrup Byløb frister med såvel en halvmaraton som ruter på henholdsvis 5 og 10 kilometer.\nDen traditionsrige bonderøvsfest skal ingen naturligvis snydes for. Fredag aften går det løs i teltet med blandt andet ølbanko og bal. Fest bliver der også lørdag aften. Her serveres helstegt pattegris ovenpå en dag, som også omfatter et bagagerumsmarked.\nByfesten slutter søndag med byvandringer og sildebord.


True Solar : True Energy\nTrue Solar er en løsning til dig, som har et solcelleanlæg derhjemme, og gerne vil bruge så meget som muligt af den strøm, du selv producerer. Med True Energy app’en kan du i realtid følge med i, om strømmen strømmen løber ind eller ud af dit hus, og du kan optimere dit elforbrug derefter. På den måde sparer du både penge og miljøet.\nNår solen skinner, og du producerer mere solcellestrøm, end du selv kan bruge, sælges strømmen så at sige fra dit hus og ud i elnettet. Omvendt er du nødt til at købe strøm, når solen ikke skinner. Prisen på den strøm, du sælger, er lavere end den, du køber. Med andre ord giver det mening at udnytte så meget af din prodktion som muligt. Med True Energys app giver vi dig hele tiden et overblik, så du f.eks. kan vælge at bruge så meget strøm som muligt, når du har en overproduktion.\nHjælp os med at beta-teste\nVi har brug for så mange beta-testere som muligt. Hvis du ikke allerede har hentet True Energy appen, er det det første, du skal gøre. Hent appen her. Næste skridt er at koble et Smart-me kommunikationsmodul sammen med din Kamstrup-måler, så vi kan se, hvilken vej strømmen løber i dit hus. Modulet kan købes her, og du kan nemt selv installere det. Find hele vejledningen til, hvordan du kommer i gang her.\nAutomatisk opladning af din elbil ved overproduktion\nNår vi er ud af beta og lancerer den endelige udgave af True Solar, kan True Energy appen automatisk optimere dit energiforbrug, så du altid anvender så meget som muligt af den strøm, dit solcelleanlæg producerer.


Mysteriet Stephen Paddock undrer politiet: Hvad gik der gennem hans hoved? – Ekstra Bladet\nTirsdag d. 3. okt. 2017 - kl. 15:20 0\nMysteriet Stephen Paddock undrer politiet: Hvad gik der gennem hans hoved?\nVi er ikke i stand til at sætte os ind i, hvad der gik gennem gerningsmands hoved, siger sherif Lombardo\nI følge Press Association er ovenstående video filmet nær Mandalay Bay i Las Vegas. I optagelserne kan man angiveligt høre et automatvåben. VOLDSOMME OPTAGELSER (Video: PA)\nPolitiets efterforskere arbejder på højtryk for at finde frem til noget, som kan forklare, hvorfor en velhavende, pensioneret revisor skød og dræbte mindst 59 og sårede over 500 andre ved en friluftskoncert i Las Vegas.\nPolitiet har reageret meget forbeholdent over for rapporter om, at den 64-årige Stephen Craig Paddock skulle have udført massakren, fordi han støttede Islamisk Stat.\nPolitiet siger, at Paddock smadrede vinduerne i sit hotelværelse lidt efter klokken 22.00 søndag aften (lokal tid) og kort efter beskød folkemængden på over 22.000 mennesker med hundredvis af skud.\nKaos til koncert\nPå optagelser fra koncertpladsen høres lyden af automatvåben affyret mod tusindvis af mennesker i mange minutter.\nDen amerikanske tv-station CNN har vist optagelserne med billeder af folk, der forsøger at komme i dækning, uden rigtigt at vide hvor skuddene kommer fra.\n- Vi så folk ligge på jorden, men vi vidste ikke, om de var faldet, eller om de var blevet ramt af skud, siger Ralph Rodrigue, en it-konsulent fra Pomona Valley nær Los Angeles.\nHan var til koncerten sammen med en gruppe venner.\n- Folk greb deres nærmeste, og de tog fat i fremmede og forsøgte at trække dem i dækning, siger han.\nTerrorister vil have æren\nI en erklæring har Islamisk Stat hævdet, at Paddock var en af deres "soldater", men FBI har ikke fundet nogen tegn på, at der skulle være nogen forbindelse mellem gerningsmanden og jihadisterne.\nSheriffen i Las Vegas beskriver Paddock, som "en psykopat, der handlede alene. "\nSherif Joseph Lombardo siger, at Paddock skød gennem døren til sit hotelværelse og ramte en sikkerhedsvagt i benet.\nMen da specialpoliti stormede hotelværelset, hvor Paddock havde opholdt sig siden 28. september, fandt de ham død. Han havde dræbt sig selv.\nPå dette udaterede billede ses Stephen Paddock. Foto: AP\nHans motiv er ukendt.\n- Vi er for øjeblikket ikke i stand til at sætte os ind i, hvad der gik gennem hans hoved. Der er tale om en person, der var en ensom ulv, og jeg ved ikke, hvordan dette kunne være forhindret, siger sheriffen\nI amerikanske medier afdækkes der time for time nye detaljer om de mennesker, som blev dræbt af Paddock.\nMandag aften, da der blev holdt vågenat i solidaritet med ofrene, blev lyset blandt andet slukket i Empire State Building og i Eiffeltårnet samt i store dele af Las Vegas.\n112 2. okt. 2017 - kl. 23:18\nHer er massemorderen fra Las Vegas: - Revisor, pokerspiller og søn af bankrøver


Hermed som lovet, lidt billeder fra Jutlandia, hvor jeg var med på et par rejser som maskinassistent i 1977.\nVi slikker sol på 1. lugen, dengang i 77. var der også krise, vi sejlede for nedsat fart, ca. 18-20 kn. og der var ikke fyldt op med containere.\nFest på bakken på turen over Det Indiske Ocean. Her var der altid nogle dages fred og ro, med det hele i gang. Så kunne vi i maskinen ikke foretage os ret meget udover den daglige vedligeholdelse.\nFra venstre stewardessen i samtale med 2. og 3. mester, med skipper på harmonika. fra højre styrmandsaspiranter og mig selv som maskinass.\nBordet i midten med punchbowlen, hovmester Claus Phillipsen som i dag er restauratør på Skipperkroen i Køge.\nKontrolrummet hvor der var 4 pulte, 1 for hver af de 3 hovedmotorer og 1 for de 4 hjælpemotorer.\nGenerelt var maskinrummet meget overvældende for mig som "landkrabbe" der som nyudlært maskinarbejder fik hyre som maskinassistent.\nNærbillede af manøvrepult.\nEn lille mand i en stor verden.\nDok i Hamburg.\nDisse billeder er taget på mandskabsdækket, hvor også vi maskinassistenter "blev tålt", selv om vi boede på samme dæk som styrmænd og mestre m. v.\nDen modne herre er matros og jeg mener han hedder Erland. Han var meget respekteret af alle om bord, han var specielt meget vellidt blandt styrmandsaspiranterne, som han tog sig meget af. Så vidt jeg husker var hans søn skipper i Mærsk.\nDette billede er fra før der blev spiritusforbud om bord. Den unge mand med det lyse hår og hvide T-shirt er Leo, som jeg i øvrigt fik kontakt med i Australien via SNESEJLER.\nMaskintoppen på 1 af de 3 motorer.\nEt imponerende syn selv efter nutidens forhold.\nEn tur i pølen.\nMit kammer som efter datidens målestok var "flotte forhold" med seng, briks, skrivebord og 2 stole, samt selvfølgelig eget bad.\nFællesspisning i officersmessen, hvor styrmandsaspiranter og maskinassistenter også var inviteret med. Vores messe lå ellers lige ved siden af officersmessen. For en gangs skyld var også skipper, chief og gnisten tilstede, de spiste ellers normalt for sig selv.\nFor bordenden 2. mester og venstre rundt med ryggen mod skottet 1. mester Frits, skipper og chief.\nHerren med skæg og briller var en lærer fra maskinmesterskolen i Thorshavn, der var ude og få lidt "praktik".\nLækker mad serveres.\nTrikkeren afprøver 1. mesters kasket, 1 mester Frits til højre.\nHer kommer en lang men godt skrevet sømandshistorie om tur med Basra 1975. og Simba 1976.\nFra Purser Peer Nielsen\nNul militær, ... til søs i stedet.\nNogle af mine suverænt bedste oplevelser var mine to rejser med M/S Basra til Indonesien, Sri Lanka og Indien og M/S Simba til Vest-Afrika i 1975 og 1976. Jeg var blevet kasseret som soldat mens jeg var lærling i Kompagniet og det var jo ikke så godt og situationen blev betragtet med rynket pande af ledelsen. Jeg havde ganske vist højden til at komme i Livgarden, og det så man jo helst. Men så blev det bestemt (alting ‘blev bestemt’ i Kompagniet – af hvem blev man aldrig rigtig klog på) at jeg skulle ud som purser og bruge den tid som jeg ville have brugt i militæret til søs.\nSå i august 1975 pakkede jeg og tog toget til Århus for at mønstre på Basra. Det var med en blanding af glad forventning og nervøs uvished jeg sad der og det hjalp ikke på situationen da et dansk par fra Australien jeg var i kupé med, fortalte mig at jeg skulle passe på, for ‘damerne i Indonesien bider’.\nJeg fandt Basra liggende til kajs i Århus, men der var ikke nogen som havde hørt om mig da jeg stillede på broen. Kaptajn Thestrup-Schmidt forholdt sig meget skeptisk til mig indtil papirarbejdet fra personale inspektionen i frihavnen endelig fremkom næste dag. Men jeg blev da fint installeret i 3. styrmands kabinen i midterbygningen. Det var jo hovmesteren som stod for det og inden jeg gik en tur op i Århus om aftenen lovede han at køjetøj og alt ville være klart når jeg kom tilbage. På det tidspunkt have Gnisten og han lige taget hul på en flaske Gordon Gin og et par grape tonics.\nJeg gik i biffen og har siden glemt hvad jeg så, men husker tydeligt at jeg blev inviteret op hos en dame i en gade som råbte over til mig; “Ska’ du me’ op og hygge dig?” så lige pludselig så de bidende damer i Indonesien meget fortrøstende ud, for det kunne dårligt blive værre.\nOmbord og lasting i Nordeuropa\nHovmesteren og Gnisten have fået kål på deres Gordon’s Gin da jeg kom tilbage og vi fik en sludder og blev enige om hvad jeg kunne hjælpe dem med. Det blev til blandt andet Crew Lists, da det krævede at være fingernem med en skrivemaskine. Var der noget vi fik lært som lærlinge i Kompagniet så var det at skrive blindskrift!\nDa klokken blev 5 den næste blev jeg spurgt om jeg kom? Kom? Ja, til 5-drinks sæ’følig! Nå… Det blev den første af en meget lang række 5-drinks, som på mange måder blev højdepunktet på dagene. Jeg fik hurtigt lært de fleste officerer at kende og en gang imellem underholdt kokken med at spille med to suppe skeer over sit knæ. Rationen, som gik på omgang, var en flaske gin og en flaske whisky, en halv kasse sodavand til whiskyen og en halv kasse grape tonic til gin’en. Når sættet var tømt, var 5-drinken ovre.\nBortset fra kaptajnens begyndende skepsis blev jeg meget vel modtaget af alle officererne og rejsen igennem gav de mig mange små opgaver. Besætningen, derimod, troede givetvis at hovedkontoret havde sat mig ombord som en slags effektiviseringsekspert, der skulle lave en rapport til bevis på at besætningen kunne skæres ned. Intet var fjernere fra sandheden. Det tog dog en halv rejse at få vendt dette forhold om.\nModel af Basra hvor den dengang nye konfiguration med maskinen agter tydeligt kan ses.\nDen tidligere rejse havde været ret bemærkelsesværdig da en højtank med palmeolie var sprunget læk og havde tømt sig selv ind i to-lugens underrum. Det var vist sket midt i det Indiske Ocean og skibet måtte gå til Mauritius og senere Durban for at få pumpet olien ud og renset det værste væk. Resultatet var at vi fik et gæng ombord i Århus som skulle rense op efter at det sidste skårede træ, godt indbættet i palmeolie, var blevet losset i Århus. Og som prikken over i’et, havde skibet haft som det officielt hedder ‘en bundberøring’ i det smalle løb mellem Tunø og Samsø. Kaptajn Hjalte Hjalteson havde ry for at altid sejle tæt på kysten og åbenbart nogen gange for tæt.\nEfter Århus gik vi til Oslo og derefter til Bremerhaven, Hamburg, Amsterdam og Antwerpen som var sidste havn på kontinentet. Skibet var propfyldt og Lysgård-Jørgensen som var linechefen i Holbergsgade må have været glimrende tilfreds.\nVi havde endnu ikke fået besked om vi skulle syd om Afrika eller gennem Suez Kanalen da den først lige var ved at blive åbnet efter Yom Kippur krigen i 1973. Men da telegrammet løb ind via Lyngby Radio at vi skulle igennem kanalen, så det blev til Gibraltar om bagbord og gennem Middelhavet til Port Said.\nJeg var nu blevet helt dus med skibet og med mine opgaver og Crew Lister fløj ud af skrivemaskinen plus alle andre nødvendige formularer for at kunne komme i havn. Port Said var dog noget andet. ‘De handlende’ væltede om bord med alt deres habengut og det var ikke småting hvad man kunne købe. Der var kø uden for kaptajnens kontor med folk som skulle have underskrifter på det ene og det andet. Tricket var jo at med kaptajnens underskrift og skibets stempel kunne den ‘handlende’ så stille hos Kompagniets agent og få betaling. Den var kaptajn Thestrup-Schmidt alt for dreven til at hoppe på. Så jeg blev sat til at checke alt der skulle skrives under og vi fik dem alle ekspederet inkluderende en gut som insisterede på at have en affaldslægter langs siden. Der var sgu ikke nogen affaldslægter. Kaptajnen sagde: ”purser, væk med ham” og jeg grinede da han fes afsted igen, uden stempel og underskrift vel at mærke!\nSuez kanalen til Belawan\nDen næste morgen kom lodsen ombord og den sydgående konvoj blev samlet. Der var vel 10-15 skibe som stod sydover mod Bitter Lake. Lodsen var yderst professionel og da frokosten blev serveret, sikrede han sig at der ikke var noget svinekød i. Når man kendte vores suppeske spillende kok, så burde lodsen nok have taget sin egen madpakke med. Han overlevede dog.\nPå begge bredder af kanalen så vi mange udbombede kampvogne og andet militær udstyr fra krigen og det gik op for mig at dette var meget mere end blot nogle nyheder i TV-Avisen. Da vi passerede Suez sent på eftermiddagen var det tydeligt at byen var mere eller mindre udbombet.\nHvis jeg ikke vidste før hvad det engelske udtryk POSH betød, så fik jeg fuld forståelse for det i Rødehavet. Paa skibene i kolonitiden uden airconditionering var det de dyre kahytter som vendte mod øst da det var den kølige side af skibet, derfor ’port out’ og ’starboard home’. Det var møgvarmt og det var så der at besætningen inviterede officererne til grill party agter. Og det var min chance for at få myten om at jeg var effektiviseringsekspert manet i dørken, så at sige. Bådsen var måske den officielle leder af dæksbesætningen, men det var Mogens, som var den uofficielle leder. Så jeg satte mig ned ved siden af Mogens med min store grill bøf. Jeg havde jo hørt at der skulle bygges svømmebassin på dækket og at jeg meget gerne ville hjælpe med, hvis der var noget jeg kunne gøre. Så et par dage senere bankede det på min dør og det var dæksdrengen, som fortalte mig at Mogens ville tale med mig ude på dækket. Så jeg greb mine arbejdshandsker og fik tildelt det værste job at flytte på noget gammelt dunnage som skulle bruges til at bygge bassinet med. Jeg syntes at afstivningen nok ikke var så god når der kom mange tons vand i bassinet og Mogens var enig. Vi fik bassinet forstærket og med i handelen fik jeg mit forhold til besætningen på ret fod. Der var ikke noget vi ikke ville gøre for hinanden fra den dag.\nUde på ‘det store brølende ocean’ som andenstyrmanden plejede at sige, var der ikke så meget for en purser at gøre, så jeg kastede mig over navigationen. Jeg brugte meget tid på brovagt og det var andenstyrmanden og overstyrmand B. ø. Pedersen som lærte mig at bruge en sekstant. B. ø. Pedersen eller Bøppen, som han blev kaldt, var virkelig en ekspert. Det der med at bruge stopur (som jeg gjorde) når man gik fra brovingen til kortrummet var for amatører og hans sigtelinjer i kortet gav et lige så godt resultat som et moderne GPS fix ville give i dag. Mine sigtelinjer krydsede dårligt nok hinanden, så jeg fik ‘mit eget’ kort et godt stykke væk fra det der blev brugt til navigation. Jeg blev dog bedre og bedre og jeg har stadig min observationsbog fra den gang stående i min reol.\nPå turen østover fra Socotra til 8 Degree Channel i Maldiverne blev det dog ikke til meget sekstant arbejde. Vi fik ikke et eneste fix og sejlede på dead reckoning hele vejen, så anduvningen af Minicoy Island var en relativ intens affære. Igen var det andenstyrmanden, som var på vagt og han var som altid i fuld kontrol til det punkt at han tegnede Minicoy’s position på radar skærmen og sagde: “ Her skulle vi få et ekko om en halv times tid eller så no’et” . Det er vist ikke nødvendigt at fortælle, at dét fik vi! Pletskud.\nBalawan nærmede sig som første havn i Indonesien og talen begyndte om gamle bekendtskaber som skulle opfriskes i ‘Dollar City’. Det lød godt nok som damerne bed der!\nVi anduvede Belawan og droppede krogen og næste morgen kom lodsen ombord og tog os ind. Det er en relativ let indsejling, men at komme ud af floden igen var noget andet. Hovmesteren havde sat de normale kartoner cigaretter frem til tolderne og karantænemyndighederne og indklareringen af skibet gik rutinemæssigt. Vi sad i salonen umiddelbart over gangvejen i bagbords side. Jeg gik udenfor og så hele den menige besætning i meget storblomstrede skjorter klar til at gå i land, så snart jeg gav besked på at karantæne flaget kunne stryges. Søfolkene havde jo lastet op med mange tusinde Rupiah som Kompagniets Owner Representative havde med. Stoffer Stål som han blev kaldt, havde bragt en hel attachétaske – Cavalet tror jeg - med Rupiah sedler, som vi havde ‘bestilt’ via telegram nogle dage tidligere.\nSå jeg nølede noget med tolderne, og hele gænget på gangvejen vidste godt at jeg gjorde fis med dem, så til sidst gav jeg ordre til at stryge karantæneflaget. Jeg har aldrig set en gangvej ryddet så hurtigt. Gutter med motorcykler var klar til at køre dem alle til Dollar City for at formodentlig ‘genopfriske gamle bekendtskaber’.\nDet længste jeg havde været væk hjemmefra var vist et par uger i England engang i realskolen. Dette her var anderledes, meget anderledes, men på en fantastisk måde. Skibet og besætningen, som jeg nu var blevet helt dus med, blev blandet op med disse fuldstændigt eksotiske omgivelser. Vi begyndte at losse skibet og de lokale stevedores flåede lasten ud af skibet. Lastvogne på kajen, motorcykler, støv og masser af mennesker – ja det hele skete.\nSelv nåede jeg ikke til Dollar City, men der var et slags dansested for enden af vores kaj, hvor man kunne købe en Bintang øl (eller to) og danse med de tilstedeværende damer. Og danse var det eneste der var tilladt i det etablissement. Men da lyset flere gange gik på grund af elektricitetssvigt må jeg jo indrømme at de indonesiske damer måske alligevel ikke var særligt bidende – i hvert fald ikke på dansegulvet.\nI Belawan fik vi et gæng ombord til at male og senere coate tanke med parafin til den latex som var booked på den kommende hjemgående rejse. De etablerede sig i nogle skure på dækket som de hurtigt byggede af noget gammelt plywood og andet dunnage bl.a. fra vores svømmebassin.\nOg så var vi på vej til Tanjong Priok, Jakartas havneby.\nStoffer Stål stod igen på kajen i Tanjong Priok med sin nu velkendte attachétaske fyldt med sedler. Efter Belawan var det blevet nødvendigt for mange at få pengene ‘toppet op’. Her var det ikke Dollar Cty, men Jumbo Bar, som var den lokale attraktion – det må have været Jakartas svar på Mosquito bar i Bangkok.\nVi lå en uge i Tanjong Priok og lossede praktisk talt resten af skibet. Der var lidt tilbage her og der for Surabaya og Merak i Sunda strædet. Matros Hammer var suverænt det ældste besætningsmedlem og det var klart at han havde mange tusinde sømil på bagen. Og det var da også Hammer, som reddede dagen under losning af en svær tung kasse fra luge 3. Vi havde sammenkoblet de fire bomme for at øge løfteevnen og da kassen hang lige over lugekarmen, var det Hammer som gjorde styrmanden opmærksom på at den kordel der var gået i en af wirerne nok ikke var helt hensigtsmæssig. Det var blot et spørgsmål om tid før kassen var faldet de mange meter ned i underrummet og havde knaldet hul i tanktoppen. Så vi fik lukket mellemdækket i en fart og sat kassen ned, hvorefter der blev skiftet wire på spillet og kassen losset med nogle timers forsinkelse.\nUnder opholdet tog Stoffer Stål, kaptajnen og hans kone og jeg rundt i Jakarta. I forhold til i dag var det en stor landsby, men fascinerende. Jeg husker at den største bygning var Hotel Indonesia, hvor vi var til indonesisk show. Ligeledes havde tredje mester og jeg jo også bestilt lidt Rupiah sedler og var i byen en aften og endte på Hyatt hotel og jeg fik så endelig bekræftet at bidende indonesiske damer var en myte.\nBasra og de andre ‘B’-både var de første skibe i Kompagniet med maskinen agter. Der blev lavet meget sjov af det og af den ledende skibsingeniør og hans ingeniørs kundskaber. (Jeg mener han hed Bille og var omkommet i et Sterling Airways flystyrt ved Dubai i 1972). Når skibet var fuldt lastet var det et godt søskib, men uden last var det ad H’ til. Da vi afgik fra Tanjong Priok stak vi 20 fod agter og 0 fod for, så da vi stak næsen ud af bassinet, greb den kraftige vestlige tradewind os, den forreste slæbebåd mistede slæbetrossen og vi sigtede lige mod den store bølgebryder, som beskytter havnen fra nord. Der blev slået fuld bak og Bøppen på bakken fik ordre til at droppe begge ankre. Skibet fortsatte, men stoppede i tide uden skade. Skaderne bestod af nogle ret optrævlede nerver og en hel del ekstra cigaretter som kaptajnen fik røget på rekord tid.\nEt alternativt perspektiv af denne hændelse fik jeg fra en af matroserne, som ærgrede sig over at der ikke skete noget, for han kunne da godt have brugt nogle flere dage på Jumbo Bar…\nEfter Tanjong Priok stod det til lastning for det meste. Vi gik til Surabaya og lå på reden udenfor Semarang. Vi var i Merak på reden, med udsigt til Krakatoa, hvor vi lossede det sidste, som var en del Siemens kabler og andet udstyr. Derefter gik turen til Kalimantan, hvor vi anduvede floden umiddelbart syd for Pontianak. Pladsen oppe af floden hed Telok Ayer, hvor vi skulle laste skåret træ. Maskinchefen, Mærsk-Pedersen, ville gerne efterse og rense en af turboladerne, og måtte love kaptajnen at han også kunne samle den igen, for der var ingen hjælp at hente på det lokale savværk hvis noget gik galt.\nEfter Telok Ayer gik det til Sarawak i Øst-Malaysia for at laste mere skåret træ. Vi lå i floden med lægtere mellem et amerikansk Lykes Lines skib og et engelsk Blue Funnel skib. Kontrasten kunne ikke være større! Vi futtede rundt med motorbåden og besøgte begge skibe for at bytte film. Stella Lykes var stort, solidt, lyst, rent, super air-conditioneret skib uden en dråbe alkohol ombord. Kaptajnen var yderst venlig og vi fik en god sludder om hvor vi alle var fra. Blue Funnel båden var gammel, mørk, varm og med en bar som sagde spar to – den lignede en engelsk pub i et lille stykke imperium til søs. Venligheden fra besætningerne på begge skibe var uovertruffen, men gamle Churchills ord om at det amerikanske og engelske folk er delt af et fælles sprog stod helt klart i forskellen mellem disse to skibe og deres besætninger.\nUdover motorbåden skulle vi jo også ud at ro og prøve nødsejlet. Jeg blev ‘skipper’ på båden med nødsejlet baseret på min baggrund som kapsejler i Danmark. Det gik rimeligt godt og efter et besøg op i en lille biflod fyldt med mangrover og mudskippers var det med fuldt sejl tilbage til Basra. Men selv med godt trimmet storsejl var der var ikke nok vind til at gå imod strømmen, så Basra blev mindre og mindre. Igen havde Thestrup-Schmidt fingeren på pulsen, han havde fulgt os og fornuftigt besluttet at sende motorbåden efter os. Det var matros John, som stod ved roret og han grinede godt af at vi var på spanden.\nSå var det afsted til en plads i Banka Strædet hvor Bergsøe havde et tin smelteri på selve Banka øen. Der kom lægter ud sammen med den eneste dansker på øen som var leder af smelteriet. Han kom til frokost hos kaptajnen mens vi tog båden ind og kiggede lidt på landsbyen. Da vi kom tilbage var både Bergsøe manden og kaptajnen vældig i stødet og han fik en bunke dansk mad og flere kasser øl og anden dansk proviant med tilbage.\nSingapore var næste stop og alt var vel indtil indklareringsmyndighederne kom ombord på reden. Vores indonesiske gæng havde jo hverken pas eller papirer så vi fik afslag på at komme til kaj. Der gik en mørk skygge over kaptajnens ansigt da den melding sank ind. Fra min lærlingetid havde jeg været udsat for det singaporeanske bureaukrati og vidste, at jo mere dokumentation des bedre. Så jeg foreslog kaptajnen hurtigst muligt at få hele gænget registreret, så jeg samlede dem alle i salonen på en lang række og satte deres boss ned ved siden af mig som tolk. Han var den eneste som talte en smule engelsk. Jeg fik hurtigt lavet en slags formular med plads til fingeraftryk og med skrivemaskinen og karbonpapiret klar gik vi i gang. Første levende billede: Navn: sådan og sådan; fødselsdag: det var ikke altid lige til at huske og fødselsåret måtte vi gætte os til flere gange. Purserens stempelpude kom i sving og vi fik fingeraftryk fra alle. Det havde de dog.\nJeg kunne så komme tilbage til kaptajnen med en stak udfyldte formularer hvor hele gænget nu var blevet registreret. Det virkede, og senere samme eftermiddag var vi langs kaj. Da tolderne gik fra borde tog deres boss mig om skulderen og sagde: “vi ses i Bugi Street” Det var nok en af dem der bed!\nFra junglefloder til civilisation i Singapore var en brat, men behagelig overgang og ja, vi nåede til Bugi Street. Den gang sad man jo midt i selve gaden og spiste og fik et par Tiger øl, mens transvestitterne kom valsende forbi. Jeg fik dog ikke øje på vores tolder!\nBelawan var vores sidste havn i Indonesien hvor lastningen fortsatte. Basra havde to fryserum i luge fem og de blev fyldt op med blandt andet frølår. Det må have været nogle store kraftkarle af frøer som kunne levere lår af den størelse! To højtanke med palmeolie blev lastet og to tanke med latex blev ligeledes lastet samt mange hundrede tons palmekerner i sække.\nMogens havde fået raget en eller anden lungeinfektion til sig som han døjede med i flere uger. Så agenten arrangerede et besøg hos lægen i Medan, som var en lille times kørsel fra Belawan. Mogens kom og spurgte om jeg ikke ville tage med, da han syntes at mit engelske var bedre end hans. Ikke noget problem og vi tog afsted til lægen, hvor Mogens fik nogle piller og så var han klar efter nogle få dage.\nVed afgangen havde vi lods ombord og slæbebåde standby, men ingen kahytsdreng. Han kom slentrende hen ad kajen en halv times tid efter afgangstidspunktet på gangvejen. Han blev sendt direkte til kaptajnen, og Gnisten og jeg, som stod i brovingen, blev beordret “gaa vaek af vejen!” Kahytsdrengen fik så ellers en overhaling af kaptajnen, som kunne høres over det halve havneområde. Hvad den knægt har gjort i sit liv efter Basra ved jeg ikke, men agterudsejlet er han garanteret aldrig blevet.\nSå tilbage på ‘det store brølende ocean’ på vej til Colombo, som var vores næstsidste lastehavn. Hvis Indonesien forekom at være primitiv, så var Colombo en mærkelig blanding af engelsk kolonial pragt og utrolig fattigdom. Havnen, som var vel anlagt, var stopfyldt med gamle skibe og jeg husker tydeligt M/S Hero som nok havde 50 mand siddende på stillinger over siden og banke rust. Slæbebådene var dampdrevne og under deres arbejde lagde de røgslør over hele havnen. Te og andre eksotiske produkter blev lastet og så var det afgang til Cochin på Malabar kysten i Indien.\nMen hvis Colombo syntes fattigt, så var Cochin i al sin skønne natur helt utroligt fattigt - det værste jeg så på hele turen. Højdepunktet var en sightseeing tur med kaptajnen og hans kone, hvor vi bl.a. så et jødisk tempel - Cochin havde et lille mosaisk trossamfund med en lang historie.\nRetur mod Suez Kanalen og yderligere skærpning af mine navigations kundskaber. Livet ombord var nu blevet total rutine og der var ikke meget som kunne overraske - indtil skibet pludselig oplevede et ‘black out’. Et stempel i en hjælpemotor var eksploderet i cylinderen. Jeg mener dog at der var reservedele nok til at reparere motoren og at den var tilbage i drift et par dage senere. Senere hørte jeg at det var ganske normalt at en hjælpemotor ‘stak et ben ud af siden’ en gang imellem.\nAnduvningen af Suez foregik om natten og det var utroligt trafikeret, men vi ankom uden problemer og droppede krogen. Næste morgen måtte vi igen aflevere vores logbog til myndighederne, så de bl.a. kunne checke at vi ikke havde været i Israel, fik lodsen ombord og sejlede i den nordgående konvoj mod Bitter Lake. Alt forløb rutinemæssigt og vi var tilbage for vestgående i Middelhavet den aften. Gibraltar om styrbord i morgentåge og nordover til Antwerpen.\nPå det tidspunkt havde Antwerpen de mest effektive havnearbejdere man kan tænke sig og i løbet af et par timer havde de skiftet noget last vi havde lastet i Cochin, så den reelle losning kunne begynde. Efter Antwerpen var det Amsterdam, hvor vi var i samme sluse som Busuanga, som på det tidspunkt var chartered ud til Hapag Lloyd og sejlede på Sydamerika. De to skibe brugte de samme walkie talkies og på et tidspunkt var alle ret forvirrede omkring de kommandoer som blev afgivet. Men hurtigt blev alle kommandoer sagt med skibets navn først så bakken på Busuanga ikke tog en ordre til bakken på Basra!\nVidere på Nordkontinentet og til Kalmar i Sverige hvor vi lossede palmeolien fra Belawan og så tilbage til København. Vi havde jo flere hundrede tons palmekerner i sække som skulle losses på sojakagefabrikken i Sydhavnen. Igen var skibet næsten tomt med meget lille dybgang for. Så en meget kold og blæsende december aften vi gik gennem kronløbet og med lods og slæbebåde for og agter gik vi sydover gennem Københavns Havn. Langebro gik vi fint igennem, men det blæste kraftigt ned af H.C. Andersens Boulevard og det tog lidt tid inden Knippelsbro åbnede. Vi drev langsomt over i højre side af løbet og var ret tæt på broen, da den endelig åbnede. Andenstyrmanden ved maskintelegrafen ville slå bak, men det var for sent. Lodsen beordrede halv frem for at få vand over roret og vi gik igennem broen med de rejste bomme meget tæt på den vestlige broklap, og da vi var næsten igennem knaldede styrbords låring ind i hammeren på fundamentet til den vestre broklap, hvilket resulterede i et kraftigt stød i skibet. Lodsen og kaptajnen var fuldstændig professionelle og det eneste Thestrup-Schmidt sagde til mig var: “Det her er jo til at blive nervøs over!”\nSå var min tur slut og jeg afmønstrede næste dag og som en god ØK mand stillede jeg direkte på kontoret i Holbergsgade i fuld habit for at aflægge rapport til kontorchef Lertoft. Han ville at jeg skulle tage endnu en tur med Basra, men jeg fik ham overtalt til at jeg tog et skib til Vestafrika i stedet, da jeg jo havde siddet i Vestafrika-linien før og derfor kunne være til hjælp dér. Det blev vi så enige om og efter jul påmønstrede jeg M/S Simba den 31. december 1975 i Amsterdam.\nI forbindelse med denne rejsebeskrivelse har jeg haft kontakt med John Nielsen (der dengang var dæksdreng) som også påmønstrede Simba den dag og selvom ingen af os husker det, må vi have været med samme fly fra København den dag!\nI Amsterdam blev vi afhentet af agenten i Schiphol lufthavn og kørt til havnen hvor Simba lå til kajs. Der foregik ikke så meget ombord, da skibet sammen med mange andre skibe lå indeblæst. Der havde været en forfærdelig vinterstorm og ingen af lodserne ville tage skibe ud gennem den lange kanal til Nordsøen. Men jeg blev atter engang godt installeret på 3. styrmands kabinen - og så blev klokken jo hurtigt fem – igen!\nRutinen på Simba var ikke meget anderledes end på Basra så jeg faldt hurtigt til og lærte de fleste af officererne at kende allerede samme dag. Og jeg er da glad for at fortælle at flere bekendskaber fra den rejse har jeg stadig - som fx første styrmand Søren Søgård, som jeg senere arbejdede sammen med da jeg var stationeret i Singapore. Her var Søren port captain for ØK´s transpacific service – eller 'transpanic' line, som den blev kaldt, men det er en helt anden historie!\nSimba under sin tid i Vestafrika-linien.\nSimba var jo kaptajn Buntzen´s skib og det vidste alle, selvom kaptajn J.P. Krøyer var afløser for ham mens skibet var på Nordkontinentet. Men de meget berømte kamme, som symboliserede kaptajn Buntzen´s døtre og kone, hang da stadig på skottet i hans kontor. Skibet var gjort klar til at fejre det nye år og høkeren og hans stab havde arbejdet hårdt på at få det hele på plads. Arne Jacobsen var hovmester og nok en af de dygtigste i Kompagniet. Dog var han afskåret fra at sejle på New Zealand da han tidligere havde importeret pornografisk materiale og gik, som kan let forstås, under øgenavnet 'Porno Arne'.\nJeg vil sent glemme den nytårsaften! Da vi nu var indeblæst var der ordentlig gang i festlighederne og John Nielsen har senere fortalt mig at nogle af besætningen fik fyret en sejlgarnsbombe af i en havnekran så den vist ikke fik det så godt. Højdepunktet var midnat hvor alle officererne var samlet på broen og samtlige skibe i hele Amsterdam havn fyrede deres typhoon horn af mens med et meget stort fyrværkeri bragede løs over havnen. Det var nok under dække af den støj at John og hans kumpaner fyrede deres sejlgarnsbombe af.\nDen 2. januar 1976 slap vi endelig ud af Amsterdam og droppede lodsen i stærk kuling og stod nordpå mod Hamborg hvor losningen fortsatte, derefter til Århus og København. Skibet var nu for sydgående og efter København var første lastehavn Moss i Oslofjorden. Det var januar og koldt og en gåtur i byen blev man helt blåfrossen af. Vi lastede papir i ruller og 10-15 Volvo truck chassier som blev stuvet på dækket. Videre til Hamborg, Amsterdam og Antwerpen. Lastmængden var stor og vi måtte klø os godt i nakken for at få plads til det hele. I Antwerpen var der bogført flere tons løg i sække, som der ikke var plads til så der blev kløet lidt ekstra i hovedbunden. Vi havde tidligere lastet paletter med ens papkartoner på det øverste mellemdæk i luge tre og der var nok halvanden meter fra toppen af disse paletter til underkanten af lugekarmen. Så overstyrmanden og jeg kiggede lidt på det hele og jeg foreslog om vi ikke kunne stuve løgene oven på paletterne; de var nemlig til Dakar og paletterne til en senere havn. Antwerpen havde dengang verdens mest effektive havnearbejdere, så da overstyrmanden foreslog at stuve løgsækkene på den snævre plads på toppen af paletterne sagde de ja. Det ville aldrig været gået i Danmark. Så jeg var lidt stolt af at den drevne overstyrmand havde lyttet til mig.\nDen sidste lastehavn var Rouen som ligger flere timers sejlads op ad Seine floden mod Paris og var en traditionel udskibningshavn for de tidligere franske kolonier i Vestafrika. Pragtfuldt at sejle igennem det nordfranske landskab. Besætningen var nu komplet og kaptajn Buntzen var kommet om bord igen i Amsterdam. Ligeledes var Kate Vitalis kommet om bord som gnist og Søren Søgård var blevet udskiftet som førstestyrmand af Søren Thøgersen. I Rouen fyldte vi de sidste huller i lasten og på dækket. Citroenbiler og alt muligt andet kom om bord og skibet var propfuldt. Troels Smith, som var liniechef i Holbergsgade, kunne glæde sig over endnu en profitabel rejse.\nSå var det Ushant til bagbord, Biscayen, mellem de Kanariske øer til Dakar i Senegal.\nSimba i den engelske kanal med fuld last af 72 TEUs Volvo lastvognschassier på dækket, magen til dem vi lastede i Moss.\nNår folk spørger mig i dag om jeg har været i Afrika vil jeg helst sige nej, men det kan jeg jo ikke med god samvittighed sige, da jeg på denne rejse besøgte de fleste lande fra Senegal til Cameroun. Udviklingslande i langsom udvikling og, som vi ved nu, med en forfærdelig periode af generel tilbagegang, diktatorer og frygtelige borgerkrige forude. Dakar var dog et lyspunkt og det stod klart at de tidligere franske kolonier synes at være bedre organiserede end de tidligere engelske kolonier. Dakar var en relativ lille havn hvad lastmængde angik, så vi var der kun ca. 12 timer. Dog var det nok tid til at et par besætningsmedlemmer kunne komme i byen og få et skjorteærme, eller 'et ærme', som det blev forkortet til. Videre til Monrovia i Liberia for yderligere losning uden de store oplevelser, mens næste havn, Abidjan på Elfenbenskysten, på mange måder blev turens højdepunkt.\nKompagniets Vestafrikalinies interesser i Abidjan blev varetaget med jernhånd af Børge Fogh og Torben Hasselriis. Børge og Torben havde været i stand til at opbygge et meget stærkt forhold til både afskibere og modtagere i Abidjan så Vestafrika-linien stod meget stærkt på markedet. Jeg kendte begge fra besøg i København og de tog mig og andre fra skibet ud i byen. Bar du Sport, var det lokale værtshus som vi frekventerede.\nAbidjan var en stor havn for linien, men det virkelige tyngdepunkt var Lagos-Apapa i Nigeria. Landet var beruset af olie og efter afslutningen af Biafrakrigen var landet i rivende udvikling. Korruptionen var i topgear og man fik indtryk af at der var et kup næsten dagligt. Alt dette betød at havnen var enormt overfyldt med masser af skibe på reden, som afventede kajplads.\nKompagniet havde store handelsinteresser i Nigeria, så det var vigtigt at kom lasten igennem uden problemer. Liniechef Troels Smith havde fået gaflet Kompagniets bedste port captain, kaptajn Per Clemmensen – eller 'Clemme' til Lagos. Jeg mødte ham første gang da jeg sad i Vestafrika-linien i Holbergsgade. Han var kommet tilbage fra Vancouver og var nu på vej til Lagos. Med meget store armbevægelser fortalte han Troels Smiths sekretær at nu skal vi bestille flyvebilletter, for, som han sagde: ”Nu må De forstå at det er lettere at afbestille billetter end at booke i sidste øjeblik, så vi skaber noget fleksibilitet”. Så Clemme havde fundet en alternativ havn, hvis man kan bruge det udtryk, langt oppe i Niger deltaet ved Warri, hvor skibe af Simbas størrelse lige akkurat kunne anløbe ”med brug af skohorn” som han udtrykte det. Samtidigt havde man charteret en mindre coaster ved navn Jota, som sejlede med omskibningslast mellem Abidjan og denne plads. Og det var denne 'havn' som var vores næste destination.\nFra Abidjan gik vi til Lagos red og droppede krogen tæt på M/S Aranya som på det tidspunkt havde ligget godt 3 måneder og ventet på kajplads. Vi havde den store radar kørende og jeg talte over 200 skibe på reden. Motorbåden blev sendt ind efter Clemme som kom om bord med sin lille bærbare VHF radio. Telefonerne virkede ikke særligt godt i Nigeria så Clemme og hans kone Put havde begge VHF radioer. Med Clemme sikkert ombord stod vi mod Niger deltaet.\nIkke langt fra kysten kunne vi høre nigeriansk radio på broen, som lige pludselig den eftermiddag blev afbrudt. Nogle minutter senere kom der militærmusik på og en ny diktator blev udråbt. Ligeledes blev det påpeget flere gange at: ”all commissioners are sacked!”. Ja det var ikke særligt raffineret, men vi mærkede intet til dette kup senere og jeg ved ikke hvor længe denne nye diktator holdt.\nKaptajn Buntzen havde haft møde med Jotas kaptajn i Abidjan og havde fået et godt overblik over anduvningen og sejladsen op af floden. Dybgangen var yderst vigtig og 18 fod 6 tommer var max dybgang. Dengang var der ikke nogen computer med stabilitetsprogrammer – nej, vi havde nogle store ark med planer over skibet, hvor man med blyant kunne 'laste' skibet og beregne dybgangen. Jeg blev overstyrmandens assistent og vi regnede til langt ud på natten flere dage i træk for at komme op med den optimale løsning ved at pumpe vand og olie rundt i tankene og flytte på så meget last som vi selv kunne.\nHytter i junglen ved Simbas ankerplads i Niger deltaet, nogle få sømil syd for Warri.\nVi anduvede Nigerdeltaet ved udmundingen af en af bifloderne sent på aftenen. Næste morgen kom en udhulet træstamme mod skibet med to gutter og det hvide og røde H flag, eller lodsflag, monteret på et kosteskaft. Buntzen var i topform i sådanne situationer og tog det hele med en knusende ro og synes nok vi burde løfte ”lodsbåden” om bord. De to gutter, begge iført kasket, shorts og pissetøfler, stillede på broen. Bossen kiggede på Buntzen og sagde: ”me pilot”. Med alvorlig mine gik Buntzen ind på sit lukaf og kom tilbage med en mønt han havde netop til brug i en sådan situation. Mønten sagde: ”DO IT” på ene side og ”DON’T DO IT” på den anden. ”DO IT” kom op og lodsen blev ansat. For sandhedens skyld var lodsen også i stand til at fiske flere anbefalingsbreve op fra sine shorts, bl.a. et fra kaptajnen på Jota.\nOverstyrmanden fik også en tur i den udhulede træstamme for at checke vores dybgang. Han var meget tilfreds da han kom om bord igen og vi mente begge at vi ville nå vores mål med 18 fod 6 når vi var i ferskvand oppe af floden.\nHøjvandet kom og vi trak krogen op og med lodsen i position og hans kumpan ved roret fór vi afsted. Buntzen slog godt ned i fart, da hækbølgen grundet det lave vand over barren var ved at bryde over skibet. Lodsen fyrede ordrer af til hans rorgænger og med kasketten på sned gled vi op af floden, gennem Escravos Creek som forbandt den ene flodarm med hovedarmen. Efter nogle timer ankom vi uden nogen form for uheld; lodsen og hans rorgænger vidste hvad de havde med at gøre. Motorbåden blev søsat og overstyrmanden og jeg sejlede rundt for at tage dybgangen ved ankomst og jeg behøver vist ikke at fortælle at det var 18 fod 6 på pletten for og agter. De lange aftener var blevet betalt.\nMørket falder hurtigt i troperne og næsten lige så hurtigt faldt lodslejderen ned fra agterstavnen og det mest fantastiske menageri kom ombord. Damerne, med stropperne af de højhælede i munden, klatrede let op af lejderen fra flere udhulede træstammer og i løbet af kort tid var skibet oversvømmet af lokale skønheder. Rygtet gik at der kunne betales med naturalier og da kokken serverede svensk pølseret for nordgående senere, blev det til svensk kartoffelret, da dåsepølserne var blevet omsat i Nigerdeltaet!\nNæste morgen tog overstyrmanden, Clemme og jeg med motorbåden op af floden for at inspicere vores kajplads. Clemme havde jo sin VHF radio med og etablerede radiokontakt med skibet ved at kalde på kanal 16: ”Simba, Simba, Simba, her er mini Simba” – vi lå alle flade af grin. Vi nåede op til pladsen og talte med havnefogeden, inkluderende en del amerikanere som var der i forbindelse med oliefelterne. Alt så ud som om vi kunne komme til kaj næste morgen. Morgendagen oprandt og der var meget trafik på radioen. Vi fik besked om stand by; et andet skib ville blive bragt til kaj før os. Der var nogen som åbenbart havde været villige til at betale mere end Clemme og blev det besluttet at opgive forsøget og sejle videre til Douala i Cameroun. Vi satte Clemme i land med sin VHF og sejlede tilbage hvor vi kom fra med samme lods og rorgænger, stadig med kasketten på sned.\nDouala var vores sidste lossehavn og her vendte rejsen og vi startede lastningen. Douala havn ligger på den venstre flodbred og vi måtte vente på udgående tidevand for at komme op af floden. Lodsen var knap så dreven og meget nervøs. Strømmen var ret kraftig og vi skulle ind mellem to andre skibe, så lodsen beordrede konstant ”dead slow ahead” og ”dead slow astern”, så på et tidspunkt ringede 2. mester op til broen at han ikke havde mere startluft. Da jeg stod ved maskintelegrafen lod jeg Buntzen det vide og han var kvik og sagde: ”det skal De ikke bekymre Dem om purser, lodsen ved ikke om han kommer eller går”\nFra Douala gik turen til Tema i Ghana. Her gik det stærkt med at få masser af sheanødder og mange andre landbrugsprodukter om bord. Jeg var stor mand og inviterede stewardessen, Alette Scavenius til ”stor” middag på Meridian hotel. 0 meridianen går gennem Tema, så derfor navnet på hotellet. Vi havde en skæg aften selvom ”middagen” nok ikke var gourmet og musikerne i det lokale jazz band som spillede udenfor ikke havde en tone i livet. Så var det tilbage til Abidjan hvor vi blandt andet skulle losse alt det vi ikke var kommet af med i Nigerdeltaet.\nSom nævnt havde vi lastet en del Volvo lastvognschassier i Moss og de skulle nu losses. Flere af dem skulle køres nogle få meter for at være i den rigtige position under bommene. På det tidspunkt var jeg godt inde i lastoperationerne og brugte meget tid på dækket med den vagthavende styrmand. En af lastbilerne ville ikke starte, så havneabejderbossen kom over til mig og sagde at der var et problem. I mellemtiden var der en hel kødrand af havnearbejdere samlet rundt om vognen for at se hvad denne hvide mand nu kunne komme op med. Jeg satte mig ind i lastbilen og var opmærksom på at brandstoftilførselen var slået fra hvilket normalt ikke var tilfældet. Uden at det blev bemærket slog jeg brandstoftilførslen til igen og ved første forsøg startede lastvognen. Der var en hujen på dækket, jeg blev udråbt til helt og bagefter kunne vi få havnearbejderne til gøre alt hvad vi ville.\nEn aften dagen inden afgang stod jeg ved gangvejen sammen med et par andre og vi hørte noget puslen i forskibet. Så så vi et par skygger og løb forover for at se hvad der var på færde. Et par tyve var brudt ind i et af rummene under bakken hvor der var stuvet en del ruller storblomstret klæde til losning næste dag. Vi var desværre for sent på den og tyvene havde fået lempet flere ruller overbord ned i en speedbåd og stukket af.\nDet var med et vist vemod at vi forlod Abidjan og den hvide masse af lys fra huse og bygninger gennem skåret af gule lys fra bilerne som på afstand så indbydende ud. Vi gik ud gennem kanalen som forbandt lagunen hvor byen og havnen lå med med havet og stak kursen mod Monrovia, som var vores sidste lastehavn.\nKaptajn Buntzen var kendt for altid at slå fuld og bruge autopiloten så meget som muligt så da vi nærmede os reden ved Monrovia var der fuld knald på. Førstestyrmanden og en matros var på bakken for at droppe krogen og kaptajn Buntzen havde sat mig til rors da vi var alene på broen. Det var en yndig kombination. Manøvren gik ikke helt som kaptajnen havde planlagt og på et tidspunkt styrede vi lige imod en anden ankerligger. Buntzen slog fuld bak og et øjeblik senere ekstra fuld bak og hele skibet rystede svært. Hvis nogen lå og fik deres eftermiddagslur, ja, så var den overstået. Søren Thøgersen på bakken kløede sig lidt i skægget, men langsomt stoppede skibet og ankeret fik lov til at falde. ”Nå” sagde Buntzen ”Vi skulle have haft lidt mere sving på derovre fra” og pegede ud til bagbord. På 5-drinken den dag fik Søren og jeg en ekstra sjus.\nI Monrovia fyldte vi skibet op og igen var vi på mærkerne til endnu en profitabel nordgående rejse for Kompagniets Vestafrika-linie. Lodsen kom om bord, en ung brite og da vi stod ud mod havneudmundingen blev han permitteret med en flaske whisky under armen og eskorteret ned til lodslejderen. Jeg stod ved maskintelegrafen og Buntzen stod i styrbords brovinge og i samme øjeblik lodsen var tilbage i lodsbåden vendte Buntzen sig om, kiggede på mig og pegede fremad ud mellem havnens bølgebrydere. Det betød kun én ting: Slå fuld! Rorsmanden blev afløst, autopiloten slået til og vi var nok oppe på 10-12 knob da vi passerede havnens molehoved. At det ikke gik galt kan man jo ryste på hovedet af.\nNordkontinentet igen – og en abe.\nLidt kystsejlads til de Kanariske øer og så Finesterre, Biscayen og Ushant til styrbord, gennem kanalen, Dover strædet og Antwerpen. Antwerpen var altid interessant idet havnen ligger langt oppe af Schelde floden som er hollandsk mens Antwerpen ligger i Belgien. Så vi tog en hollandsk flodlods ombord og så en belgisk havnelods i selve Antwerpen.\nAben og dens ejer.\nDet var velkendt ombord at en af matroserne havde en abe som ”husdyr” og kaptajn Buntzen var også kommet under vejr med det. En dag i den engelske kanal var han på inspektionsrunde og matrosen havde været skødesløs med hvor aben befandt sig og Buntzen fangede den.\nKaptajnen var i den grad i affekt og knaldede abens hoved flere gange ned i lønningen, hvorefter han kylede den overbord. Senere i havn da overstyrmanden var i en vigtig samtale på stevedorekontoret med skibsinspektionen i frihavnen, kom Buntzen farende ind, greb røret og råbte: ”dette drejer sig om en abe!”. Den stakkels skibsinspektør i den anden ende må have undret sig en del over et så voldsomt og pludseligt emneskift. Jeg hørte ikke resten af samtalen, da overstyrmanden og jeg lige så stille gik tilbage ombord. Jeg tror aldrig at Buntzen fandt ud af hvem der ejede aben og var derfor magtesløs. Så sagen blev vist skrinlagt, i hvert fald hørte jeg ikke mere om det.\nNæste stop var Amsterdam og det var voldsomt tåget da vi kom til Ijmuiden. Da vi forlod slusen sejlede vi nærmest som i ærtesuppe. Kaptajn Buntzen og lodsen synes ikke at være særligt bekymrede og lodsen brugte det meste af tiden i radarrummet og afgav ordrer derfra. Dengang var der en svingbro over floden som vi passerede og faktisk så vi først broen da vi var helt henne ved den, men på den store Raytheon radar var alt jo tydeligt. Så vi kom fint frem og lagde til kajs uden problemer.\nHamborg var næste stop og derefter gennem Kielerkanalen, syd om Gedser, gennem Drogden, forbi Buntzen´s by Dragør, til Orientplads i Frihavnen. Næste morgen afmønstrede jeg, klar til at afslutte min elevtid i Kompagniet.\nAt være elev i Kompagniet i de tider var jo meget prestigefyldt og vi troede alle vi var nogle mægtige karle. Men vi levede jo også en ret afsondret tilværelse i Holbergsgade og havde ikke hørt om hverken 5-drinks eller skjorteærmer – i hvert fald ikke den slags som sømænd bruger. Så min tid til søs fik sat tingene i perspektiv og jeg er utrolig taknemmelig for alle de ting jeg lærte om bord, både de gode og de dårlige. De folk som jeg mødte, de fleste er jeg desværre ikke længere i kontakt med, bidrog alle til min afrunding som ung mand i Kompagniet. Senere i livet har jeg set mine rejser til søs som et stort kar fyldt med erfaringer, som jeg ved givne lejligheder har kunnet øse af. Erfaringer som på visse områder er meget specifikke og på andre mere brede. Jeg ved ikke hvad jeg gik glip af i Livgarden, men det kan umuligt have været så lærerigt og interessant som min tid til søs.\nEt par år senere da jeg var stationeret i Hong Kong for Kompagniet havde jeg den glæde at møde kaptajn Thestrup-Schmidt og hans kone igen, - han var nu kaptajn på et ØK skib i ScanDutch fart.


Forside > Job > Lokale tjenesteplaner\nDe lokale tjenesteplaner er et integreret element i bemandingssystemet og gælder for nyudnævnte premierløjtnanter og nyudnævnte sergenter samt faguddannet M1XX-personel, der håndterer det tekniske vedligehold på Forsvarets komplicerede materielsystemer.\nNedenstående vejledning og ansvarsfordeling vil tillige fremgå af ”Vejledning til bemandingssystemet”, når denne udkommer.\nLOKALE TJENESTEPLANER OG INTERNE ROKADER\nLokale tjenesteplaner kan på nogle områder sammenlignes med et trainee forløb. De skal primært sikre, at nyudnævnte befalingsmænd (sergenter), officerer (premierløjtnanter), faglige specialister eller medarbejdere omfattet af særlige udviklingsforløb, får et praktisk operativt, fagligt eller ledelsesmæssigt fundament i forlængelse af en teoretisk uddannelse.\nFormålet er tillige, at de operative myndigheder sikres anvendelse af ovenstående medarbejdergrupper i operative og/eller faglige stillinger, hvor deres nyerhvervede grunduddannelser bringes i spil. I den forbindelse vil myndighederne fordele medarbejderne ud fra en prioritering som eksempelvis dækker over tjenestegren, geografi, faglig forankring m.m.\nDet er som udgangspunkt kun muligt at lave lokale tjenesteplaner for ovennævnte medarbejdergrupper, idet særlige forhold kan nødvendiggøre tjenesteplaner for andre grupper og/eller enkeltpersoner. Tjenesteplaner omfatter et planlagt forløb for den enkelte medarbejder, som i tid og/eller på stillinger følger et struktureret forløb med henblik på at opnå tilstrækkelige kompetencer, kvalifikationer og erfaringer. Formålet er at sikre, at medarbejderen udvikles til at kunne løse opgaver ved myndighederne og enhederne.\nLokale tjenesteplaner ses primært anvendt i den operative struktur. Styringsniveau II-myndighederne fastsætter, efter en konkret afvejning, hvilke af ovenstående personelkategorier, der er omfattet af tjenesteplaner.\nAnvendelsen af lokale tjenesteplaner skal som udgangspunkt begrænses med henblik på at holde flest mulige stillinger åbne for opslag/ansøgning.\nVærnschefen har det overordnede ansvar for at definere de rammer, der er grundlaget for udpegning af stillinger og medarbejdere, der indgår i et tjenesteplansforløb. Rammer og retningslinjer for de operative myndigheders håndtering af lokale tjenesteplaner fremgår af nedenstående links:\nVærnschefen skal i den forbindelse tilsikre, at medarbejderne orienteres om ovenstående retningslinjer tidligt i uddannelsesforløbet (eksempelvis på officersskolen eller sergentskolen), så vilkårene for den efterfølgende tjeneste er kendt forud for eksempelvis regimentsvalg (officersskolerne). FPS støtter i nødvendigt omfang myndigheden i ovenstående orientering.\nCheferne for officersskolerne og sergentskolerne:\nCheferne for værnenes officersskoler og sergentskoler er ansvarlige for at ovenstående orientering planlægges gennemført tidligt i uddannelserne.\nDen chef, der under bemyndigelse har ansvaret for medarbejdere på en lokal tjenesteplan, skal sikre, at medarbejderne gennemfører det planlagte forløb.\nOmfanget af tjenesteplanen skal altid være kendt af medarbejderen, der skal meddeles indhold og forventet slutdato for denne, inden en lokal tjenesteplan igangsættes. Omfanget meddeles medarbejderen af respektive styringsniveau III-myndigheder.\nDen lokale tjenesteplan skal forankres i udviklingskontrakten, og udarbejdes senest i forbindelse med medarbejderens tiltrædelse i første stilling efter endt uddannelse.\nVed ansøgt stillingsskift udarbejdes der ved modtagende chefs foranstaltning en ny tjenesteplan og udviklingskontrakt, der understøtter det overordnede formål med at sikre, at medarbejderen opnår tilstrækkelige kompetencer, kvalifikationer og erfaringer.\nAlle medarbejdere har mulighed for at søge de stillinger, de finder interessante – også medarbejdere omfattet af tjenesteplaner. Da alle ansættelser og afslag beror på en konkret og individuel vurdering, vil den enkelte blive behandlet på lige fod med øvrige ansøgere. I vurderingen vil der således indgå en overvejelse af, hvorvidt det er foreneligt med Forsvarets overordnede prioritering, at der foretages et stillingsskifte. I overvejelserne vil tillige indgå en vurdering af, om målet med den lokale tjenesteplan/trainee forløb vil kunne opfyldes i den ansøgte stilling.\nMedarbejdere der er omfattet af en lokal tjenesteplan, skal – i lighed med medarbejdere udpeget til INTOPS – gøre opmærksom herpå i forbindelse med sin ansøgning, såfremt den lokale tjenesteplan ikke er afsluttet.\nRegistrering af personel på lokale tjenesteplaner\nLokale tjenesteplaner udarbejdes og vedligeholdes på styringsniveau III efter nærmere direktiv fra værnsstabene.\nAfvikling af lokal tjenesteplan\nDet skal tilstræbes, at medarbejderen gennemfører den lokale tjenesteplan som planlagt. Der kan dog være forskellige årsager til, at en lokal tjenesteplan ændres undervejs – for eksempel på baggrund af udsendelse i INTOPS, orlov, familiære omstændigheder eller lignende. Ændringerne skal forankres i udviklingskontrakten, så medarbejderen til stadighed er vidende om indhold og slutdato.\nDer skal derfor være lokalt fokus på, at medarbejderen vurderes på de samlede kompetencer, kvalifikationer og erfaringer, der opnås i løbet af tjenesteplansforløbet. Hensigten er at sikre, at medarbejderen hurtigst muligt kan tage ansvar for egen karriere og selv være en aktiv part i planlægningen af et karriereforløb i Forsvaret.


Forside Planter Efterårsbeplantning\nEn flot plantedekoration med efterårstema. Perfekt til at stå udendørs på altanen, terrassen eller ved hoveddøren. Vi pakker den pænt ind til anledningen.\nBemærk: Produktet vil ændre størrelse hvis prisen justeres. Billedet illustrerer stil, størrelse, form og farve, hvormed der kan forekomme afvigelser i forhold til årstiden og blomsterforretningens sortiment.\nGeorginer i æske, floristens valg\nValgt kort: Pænt kort (+20 kr.)\nPænt kort til anledningen (DKK 20,00)\nTekst på kortet\nVælg farve nuance


Petter Jetten på finalebordsjagt – Timex bubble boy – Læs mere nu!\nPoker events 23. februar 2016\nTurneringshajen Peter Jetten har på trods af turneringsindtægter for over $2 millioner aldrig vundet en RIGTIG stor turnering. Nu er han imidlertid iblandt de sidste 12 ved WPT Fallsview Poker Classic.\nCanadiske Peter Jetten er måske bedst kendt for at være gode venner med Tom ‘durrrr’ Dwan. Selvom Jetten i flere omgange har været tæt på i både WSOP- og WPT-turneringer, så er det aldrig lykkedes ham at hive en sejr i hus i nogle af de store turneringsserier.\nDet kan der måske blive lavet om på i morgen. Jetten var nemlig blandt de 12 spillere, som slap levende igennem en vild og blodig Dag 2 ved WPT Fallsview Poker Classic i Niagara Falls i går.Jetten er dog relativt shortstacked, da han tabte et stort flip med QQ mod AK mod dagens afslutning.\nAndre store navne som Olivier Busquet (44.plads) og Samuel Chartier (43.plads) var knap så heldige, for slet ikke at tale om Mike ’Timex’ McDonald, som måtte lide den tort at nuppe titlen som turneringens bubbleboy med en 55.plads, efter at være blevet elimineret af netop Peter Jetten.\nEfter boblen var sprunget, blev der for alvor åbnet op for sluserne, så over halvdelen af det tilbageværende felt røg på de to følgende levels.\nChipleader er David Ormsby, hvis hidtil største bedrift er en 254.plads ved WSOP Main Event.\nDavid Ormsby – 2,003,000\nRobert Forbes – 1,898,000\nJordan Saccucci – 1,800,000\nKyle Chang – 1,346,000\nThomas Archer – 1,242,000\nMike Bui – 975,000\nDerek Verrian – 857,000\nSoren Turkewitsch – 688,000\nSamuel Tsehai – 624,000\nPeter Jetten – 578,000\nJonathan Gray – 361,000\nPatrick Blye – 271,000\nDer spilles i aften, dansk tid, ned til det seks mands store finalebord, som i morgen vil blive livetransmitteret på worldpokertour.com.\nTags: durrrrMain EventOlivier BusquetPeter JettenPokerPokernyhederTimexTom 'durrrr' DwanWPTWSOPWSOP Main Event\nÅrets WSOP-program offentliggjort – ingen One Drop


bandsoftomorrow.com | Black Pumas er klar med ny, funky version af deres hitsingle\n21 jan Black Pumas er klar med ny, funky version af deres hitsingle\nPosted at 15:41h in Nyheder\tby\tSofie Pindstofte\nFoto: Bryan C Parker\nBlack Pumas var et af mange navne, som optrådte til indsættelsen af præsident Joe Biden i går, hvilket de fejrede med to nye udgivelser.\nI går optråde de to seje gutter bag Black Pumas til indsættelsen af USA’s nye præsident Joe Biden. I samme forbindelse har de udgivet to singler under Spotifys koncept ‘Spotify Singles’. Konceptet er oprettet for at give artister mulighed for at optage nye unikke versioner af deres egne numre (side A) og coverversioner af numre fra andre artister, de elsker (side B).\nAustin-duoens valg til de to numre faldt på hitsinglen “Colors”, hvor Chicago-oktetten – bestående af otte brødre, som tidligere har arbejde med superstjerner som Prince, Gorillaz og Childish Gambino, Hypnotic Brass Ensemble – blev tilføjet. Singlen er nomineret til ‘Record of the Year’ til årets GRAMMY Awards. På den måde rummer den nye version af singlen både hiphop, jazz og funk, som gør nummeret elskværdigt.\nPå B-siden faldt duoens valg på en coverversion af Rodriguezs “Sugar Man” – et nummer, som de begge har været tiltrukket af i mange år, og har inspireret dem på mange måder. De mener, at det er et meget ægte og tidsløst stykke musik, som fortjente en genlyd.\nUdover GRAMMYs-nomineringen af “Colors” til ‘Records of the Year’ er singlen også nomineret under kategorien ‘Best American Roots Performance’, mens deres album Black Panters (Deluxe Edition) er nomineret til ‘Album of the Year.’ Der er altså god grund til at give Black Pumas Spotify Singles et lyt.\nLæs også FORPREMIERE: HAAB minder dig om at man skal huske at drømme


Livermore hoteller, - Reserver og få 20% rabat\nHotel i Livermore () : 9 hoteller fundet\nDoubleTree By Hilton Hotel - Livermore 3 stjernet hotel\nDette trestjernet hotel i kategorien budget ligger i Livermore. Hotellet har flere faciliteter såsom Restaurant, Roomservice, Tennisbane, Ikke-ryger værelser, Forretningscenter, Vask, Fri parkering, F...Mere info\nAmericas Best Value Inn - Livermore 3 stjernet hotel\nHotellet, der ligger 13 minutter til fods vest for bycentrum på 1421 First Street, er et ideelt startpunkt til at besøge byens mange smukke seværdigheder selv under et kortere ophold i Livermore.Ameri...Mere info\nHoliday Inn Express Hotel & Suites Livermore 2 stjernet hotel\nHotellet, der ligger 10 minutter med bil nordvest for bycentrum på 3000 Constitution Drive, er et ideelt startpunkt til at besøge byens mange smukke seværdigheder selv under et kortere ophold i Liverm...Mere info\nHampton Inn Livermore 3 stjernet hotel\nHampton Inn Livermore har alle de faciliteter, man kan forvente sig af et trestjernet hotel i Livermore: 24-timers reception, Tennisbane, Ikke-ryger værelser, Forretningscenter, Vask, Fri parkering, H...Mere info\nCourtyard Livermore 3 stjernet hotel\nCourtyard Livermore i kategorien budget har mange faciliteter såsom Restaurant, Roomservice, Bar, 24-timers reception, Vask, Fri parkering.Hotellet ligger 10 minutter med bil fra centrum på 2929 Const...Mere info\nHilton Garden Inn Livermore 3 stjernet hotel\nBeliggende på 2801 Constitution Drive i nordvest Livermore i en afstand af 10 minutter med bil fra bykernen.Hilton Garden Inn Livermore i kategorien budget har mange faciliteter såsom Forretningscente...Mere info\nResidence Inn Livermore Pleasanton 3 stjernet hotel\nResidence Inn Livermore Pleasanton har 96 værelser fra værelsestype Room til Studio room with queen bed-Free Internet. Priserne starter på 813 Danske kroner.Residence Inn Livermore Pleasanton i katego...Mere info\nHawthorn Suites by Wyndham Livermore 3 stjernet hotel\nHawthorn Suites by Wyndham Livermore har 61 værelser fra værelsestype Room til Studio King Nonsmoking Executive Suite. Priserne starter på 709 Danske kroner.Hawthorn Suites by Wyndham Livermore i kate...Mere info\nComfort Inn Livermore 3 stjernet hotel\nComfort Inn Livermore har alle de faciliteter, man kan forvente sig af et trestjernet hotel i Livermore: Forretningscenter, Fri parkering, Aircondition. Hotellet hører ind under kategorien budget.Hote...Mere info\nDine valg: Hotel i Livermore () : 9 hoteller fundet


Derfor gik det galt i Den store bagedyst: Emil i blodigt uheld | BILLED-BLADET\nDerfor gik det galt i Den store bagedyst: Emil i blodigt uheld\nEmil Ussing havde ikke nået at øve sin mesterværksudfordring igennem, fordi et blodigt uheld kom i vejen.\nSjette program blev endestationen for Emil Ussing i ”Den store bagedyst”.\nI mesterværksudfordringen skulle deltagerne lave chokoladeinspirerede portionskager, og det gik langt fra, som 21-årige Emil havde ønsket.\nEmil måtte på skadestuen\nNu forklarer han, hvorfor det gik galt.\n- Allerede hjemmefra røg forberedelsen til programmet lidt. Lige inden jeg kørte til Randers, hvor programmet blev optaget, havde jeg nogle timer til at øve mesterværksudfordringen. Vi havde tre timer til at lave mesterværksudfordringen, og godt og vel halvanden time inde i udfordringen derhjemme, kom jeg til at skære blommen på min ene finger af, forklarer Emil om sit blodige uheld.\n- Så kom jeg på skadestuen og fik nogle sting og fik fikset fingeren. Jeg kom hjem, og der var gået cirka fire og en halv time, så kagerne havde selvfølgelig nået at sætte sig, forklarer Emil.\nPå grund af sit uheld nåede Emil altså ikke at få styr på, hvor lang tid cremen skulle bruge på at sætte sig, og det fik konsekvenser for det endelige resultat, som man kunne se i programmet lørdag aften.\nEmil: Det var fair\nDerudover foregik optagelserne lige efter, at Emil i weekenden havde været til optagelsesprøve på arkitektskolen. Det tog otte timer både lørdag og søndag, og det var naturligvis der, hans fokus lå på det tidspunkt.\nMen det gjorde altså også, at han ikke havde meget tid til at øve sig på sine kager.\nAlligevel havde Emil Ussing det helt fint med, at han blev sendt hjem af dommerne.\n- Det var helt sikkert fair. Udfordringen var at levere otte ens kager, og jeg havde knap nok to. De stod sgu nærmest ikke alle sammen på fadet, da jeg serverede dem.\n- Jeg havde det helt fint med at ryge uge. Det var en blanding af at være ærgerlig over, jeg ikke kunne være sammen med de andre. Måske også en forløsning, for efterhånden som vi havde lavet flere programmer, var det superhårdt, forklarer Emil.\nEmil skylder kage\nI efterhånden mange måneder har han skullet holde på hemmeligheden om, hvor langt han nåede i programmet.\n- Det nemmeste for mig har været ikke at sige noget, for så spørger folk heller ikke. På arkitektskolen er det blevet lidt en joke, at jeg er med, og det er skidesjovt at være i, siger Emil med et smil.\nKammeraterne har også fået noget ud af det, for Emil har været god til at have kage med til dem.\n- Jeg tror, jeg har skyldt dem lidt, efter at have skredet så meget fra gruppearbejdet for at lave interviews og sådan, ler Emil.\nDrømmer om at flytte sammen med Caroline\nIfølge ham selv var han ikke særlig god til at bage, inden han kom med i programmet. Det er han blevet, og der er også mange andre ting, han tager med sig.\n- Hvad tager jeg ikke med mig? Det er en helhedsting. Gode fællesskaber og nye bageevner. Og selvfølgelig også en kæreste, lyder det fra Emil, som under optagelserne fandt sammen med konkurrenten Caroline.\nDe har været kærester i nogle måneder, og drømmen om at flytte sammen er måske ikke så langt væk.\n- Der er ikke noget konkret. Vi har ikke fundet en lejlighed, men jeg tror bare, det er et spørgsmål om tid, lyder det fra Emil.\nEmil og Caroline


kr. 4.292Prisen inkluderer\nIndeholder mikrofonklips, monteringsstang og forruder\nIntegreret klasse 2-laser til replikering af mikrofonpositioner\nInnovativ PCB diskret mikrofonforstærkningskreds\nStemmekobling med 3 tilstande for perfekt tonal respons\nPerfekt til at fange vokaler, trommer, guitar kabinetter og strenge\nAston Starlight Cardioid Microphones, Stereo Pair Oversigt\nAston Starlight Cardioid-mikrofon er den første laser-målrettet blyantmikrofon nogensinde, hvilket giver mulighed for at huske mikrofonposition under studiooptagelsessessioner og utroligt hurtig opsætning i live performance-spillesteder. Starlight-mikrofonen har Astons unikke variabel lydafbryder for optimal ydelse, en enestående byggekvalitet, et signature sintret hoved og det ikoniske tumlede 100 procent rustfrit stålchassis. Dette stereopar med Aston microphones leveres med to Aston Starlight-mikrofonklips og en stereo-monteringsbjælke.\nProdukt Ref: 85298\nSintering er ikke nyt i mikrofonverdenen, selvom Aston har taget teknologien et skridt videre end nogensinde før. Aston testede flere tykkelser af sintret hoved såvel som sintrets kuglers gennemsnitlige størrelse og kombinerede det med nikkelplade, der kun styres til et par nano-meters tykkelse for at opnå næsten perfekt akustisk porøsitet. Hovedet er praktisk talt umulig at ødelægge, så som alle Aston microphones er det i stand til at håndtere enhver mængde af både studio- og live brug og vil aldrig svigte dig.\nTilføjelsen af en klasse 2-laser til Starlight SDC giver dig mulighed for nemt at hente og gentage mikrofonpositioner. Det betyder også, for touringbånd, at mikrofonpositioner kan afmærkes på trommer osv., Og opsætningen bliver hurtigere end nogensinde før. Dette design er verdens første og et stort spring i at hjælpe med at opnå en ensartet lyd i ethvert miljø.\nStarlight tilbyder tre driftsformer takket være innovativ front-end-filtrering mellem kapsel og PCB. Du har muligheden for at vælge mellem Vintage, Moderne og Hybrid indstillinger for at sikre, at du får den perfekte tone respons til din applikation. Uanset om du fanger guitar førerhytter, trommer, strenge eller vokal, er hver indstilling omhyggeligt indstillet til at levere enestående ydeevne.\nHver Aston mikrofon funktioner 1,5 mm rustfrit stål chassis, der er tumlede i op til 4 timer for at producere den smukke signature finish.\nDiscrete forstærker Circuit (PCB)\nStarlight-blyantmikrofonen anvender et ekstremt finjusteret diskret mikrofonforstærkningskredsløb med højspecifikke komponenter, hvilket resulterer i et ekstremt følsomt og lavt støj-design med masser af lofterum. Det definitive resultat er en utrolig ren og detaljeret lyd, der er i stand til at håndtere stille eller ekstremt høje kilder uden at gå på kompromis med støj eller tonefunktion. Stemmestyringen anvender induktive aktive filtre i forenden af mikrofonkredsløbet til at ændre kapselens respons uden at tilføje nogen støj til kredsløbet. Fordelen ved dette betyder, at lydafbryderen effektivt svarer til det, at kapslen skiftes for at opnå forskellige tonale egenskaber og frekvensrespons.\n'' I et genialt træk, der helt sikkert er bestemt til at blive standard i mikrofonindustrien, har den britiske producent Aston afsløret verdens første, er ... laser målrettet blyantmikrofon. '' - MusicRadar.\nKlik her for at læse den fulde MusicRadar-artikel.\nLaserjusteringssyn for placeringens nøjagtighed og optagelse af optagelse\nSinteret metalhoved - unikt, innovativt design beskytter kapsel og giver fremragende akustiske egenskaber\nGuldsputteret 20 mm kapsel, valgt i blindtest af et panel med 50 topproducenter\nmarkedsledende elektronisk PCB-design\n1,5 mm solidt rustfrit stål, laserskåret og ætset chassis\n3-stillings lydafbryder: Vintage, moderne og hybrid indstillinger\n-20dB / -10dB / 0dB Pad switch\n3-position lavskåret filter\nMiljøvenlig emballage - godt designet, genanvendelig og genanvendelig\nLeveres med monteringsstang, forruder og mikrofonklips\nFORSIGTIG: Klasse 2-laserenhed. Stør ikke ind i bjælken.\nKlik her for at købe Aston Starlight Cardioid Microphones, Stereo Pair og dit valgte tilbehør


Overvejer du gaskomfur?\nEt kig over skulderen hos professionelle kokke efterlader ikke megen tvivl: De tilbereder mad på gas, og den originale varmekilde med åben ild er for mange et must.\nHar du mulighed for bygas, naturgas eller flaskegas – så er vejen åben til nogle store gastronomiske oplevelser i dit køkken.\nEt kig over skulderen hos professionelle kokke efterlader ikke megen tvivl: De tilbereder mad på gas, og den originale varmekilde med åben ild er for mange et must – også selv om moderne induktionskogeplader til en hvis grad giver de samme muligheder som gas.\nVi har skrevet meget om induktion, og hvad du særligt skal være opmærksom på, hvis du har (eller overvejer) induktion. Denne gang vil vi kigge nærmere på gas. Og særligt på ét punkt adskiller gas sig grundlæggende fra induktion:\nNår du har gas, kan du bruge alle typer af gryder og pander: stål, aluminium, kobber, med eller uden non-stick, store og små, nye og gamle.\nDer er mange gode grunde til at vælge gas:\nDu kan bruge alle typer af gryder og pander.\nDu styrer præcist og hurtigt hvor meget "blus", der skal under gryder, potter og pander.\nNår du slukker, behøver du ikke fjerne gryden eller panden for at slippe for eftervarmen.\nDu behøver ikke være så opmærksom på kogegrejets størrelse, da du kan justere flammen.\nNetop den store fleksibilitet og den hurtige omstillingstid fra høj til lav varme giver dig nogle ekstra gode muligheder for at eksperimentere i dit køkken.\nEr du til wok – så skal du prøve gas\nEn favorit over gas er uden tvivl wokken. Du kan endda få særlige wok-gasblus med ekstra høj effekt. Og under alle omstændigheder vil du opleve, at gas er fantastisk når du vil ’stir fry’ din mad.\nTilberedningen på en wok går lynhurtigt, så selv om wokken skal være meget varm, så bruger den relativt lidt energi. Og den runde bund i wokken gør, at du kan stege uden at bruge alt for meget fedt (det ser bare ud af mere end på den flade pande).\nLyst til at lave wokmad? Du finder et par lækre opskrifter her.\nEt par gode råd, når du laver mad på gas:\nPas på, at flammen ikke ’slikker’ op ad din gryde, så håndtagene bliver varme.\nHusk, at der er tale om åben ild – så du skal ikke lade grydelappen eller viskestykket ligge tæt på blusset.\nDin udsugning/emhætte skal være god og korrekt monteret.\nVær også opmærksom på, at du ikke selv må installere gas.\nDisse pander er særligt velegnede til gas\nVi anbefaler vores serier Classic og Professional, hvis du bruger gas og ønsker non-stick belægning (samme anbefaling gælder i øvrigt for glaskeramisk komfur). Disse to serier er fremstillet af ren aluminium, som er den bedste varmeleder - det betyder, at din gryde/pande bliver hurtigt varm. Du kan også sagtens bruge alle vores andre serier, som dog vil være en anelse længere om at varme op, fordi der udover aluminium er stål i bunden, for at de kan bruges på induktionskomfur.


225,96 DKK (282,45 DKK Inkl. moms)\nEN VERDENSKRIG KOM PÅ TVÆRS er historien om de helt almindelige mennesker, der ikke aktivt søgte at være en del af krigen, hverken på den ene eller den anden side, men hvis liv alligevel blev vendt op og ned af den forandrede hverdag med mørklægning og rationering, angst, afsavn og tab. ’De mørke år’ blev for manges vedkommende forsøgt glemt. Med talemåder som ’tiden læger alle sår’ og ’ude af øje, ude af sind’ forsøgte man at komme videre. De personlige beretninger i EN VERDENSKRIG KOM PÅ TVÆRS viser dog, at krigen aldrig helt slap sit tag i de mennesker, der oplevede den.\nI bogen møder vi bl.a.\n• Carla, der blev sendt til fronten som feltsygeplejerske for Røde Kors og efter krigen frygtede at blive tiltalt for landsforræderi.\n• Inge, der blev forelsket i en tysk officer, blev gravid og levede i uvished om sin elskedes skæbne ved fronten.\n• Og danske jødiske dreng Salle, der sammen med sin mor og yngste søskende blev sendt til koncentrationslejren Theresienstadt. Faderen og de ældre søskende flygtede til Sverige, men kun Salles storesøster overlevede turen over Øresund.\nDe forskellige skæbner fortæller til sammen en historie om, hvordan mennesker lever og overlever på trods af, at krigen vender verden på hovedet. Og om hvordan man lever videre bagefter, når intet er som før, og man er tvunget til at leve med savnet over dem, man mistede, og fyldt op af minder, man helst vil glemme.


Hotel Por Santa Maria - Sammenlign Hotelpriser Firenze\nBillige Hoteller > Hoteller efter land > Hoteller i Italien > Hoteller i Firenze > Hotel Por Santa Maria\nHotel Por Santa MariaVia Calimaruzza 3, Firenze, Italien Vis kort\nHotel Por Santa Maria: Find foto, anmeldelser, information, udstyr og sammenlign priser for 1 stjerner i Firenze, Italien.\nBeliggende midt i byen giver Hotel Por Santa Maria dig nem adgang til Firenzes sightseeing og underholdning. Det er beliggende mindre end 10 minutter på gåben fra Palazzo Pitti og Cattedrale di Santa Maria del Fiore.Hotellets professionelle stab er til rådighed 24 timer i døgnet og en ekspres check-ind/check-ud service for ekstra bekvemmelighed. Faciliteterne omfatter opbevaring af bagage, elevator og pengeskab.Samtlige værelser er elegant og har varme, telefoner og loftventilator.Hotel Por Santa Marias område er kendt for sit natteliv, og der vil være rig lejlighed for at vælge og vrage mellem et stort udvalg af restauranter og barer.Hotellet er tæt på Giotto’s Campanile, Uffizi Galleri og Ponte Vecchio. Der er ca 2 minutters gang til Palazzo Vecchio.\nGenerelAirconditionTjenesterElevator, Døgnåben reception, Flersproget personale, Sikkerhedsboks, Kopimaskine, Opbevaring af bagage, Ekspres check-in/check-ud\nBrugere, som kiggede på Hotel Por Santa Maria kiggede også på disse 1 stjerner Firenze hoteller:\nGenerel vurdering: 7.94/10Rengøring: 8.57/10Service: 8.26/10Udstyr: 7.9/10Beliggenhed: 9.14/10Mad: 7.9/10Værelser: 8.01/10baseret på 281 anmeldelser\nNærmeste hotellerExecutive Two Bedroom Apt in Florence


Hvornår er man småtspisende? - Småtspisende\njuni 13, 2018\t0\tAf admin\nFørst og fremmest skal det difineres hvad småtspisende betyder.\nSmåtspisende er kort sagt en person som spiser små portioner og helt basalt ikke får nok proteiner, kulhydrater, fedt og vitaminer. Man kan af flere grunde være småtspisende, det kan enten være på grund af psykiske lidelser, fysisk eller kvalme.\nDe fleste oplever perioder i ens liv hvor man er syg, måske en forkølelse eller halsbetændelse. Her kan ens lyst til mad være meget lav, er man så småtspisende? Nej det er man ikke.\nForsætter ens sygdoms periode i længere tid vil det være en god idé at opsøge sin læge for en konsultation. Du skal altid søge hjælp hos din egen læge, hvis du er i tvivl om dit heldbred.\nHvornår kan man mærke/se om man er småtspisende?\nDet kan være svært for en selv at se eller mærke hvis man ikke har lyst til mad. Det kræver derfor en større opmærksomhed for ens sammenlever eller familie. Man plejer at sige en kostindtagelse under 75 % af den normale indtagelse af mad i ugen, er man småtspisende.\nHvem er typisk småtspisende.\nMange ældre lider af lysten til at spise, enten fordi de har fysiske lidelser som gør det udfordrende for dem at indtage maden. Mister de ældre lysten til at spise, vil de også miste muskelmasse og energi. Derfor er der mange ældre som har brug for deres kost med flere proteiner og kulhydrater end normal.\nIfølge Marie Steenberger er 60 % af ældre på plejehjem undervægtige! (Marie Steenberger er næringsekspert og forfatter til flere bøger om sund livsstil)\nPersoner som har været igennem hård kemo behandling, imod kræft lider ofte af kvalme og bliver derfor småtspisende. Fordi de simpelhen mister lysten til at spise.\nKategoriProteiner og kulhydrater


55% Rabat | 50 % rabat på BIKES & HELMETS - Kan 2022|Lekmer.no\nLekmer.no Kuponkode og promo koder Kan 2022\nLekmer.no: Sælge weekend\nExtra 25% rabat for studerende Lekmer.no\nHvordan Lekmer.no er rabat beregnet?\nDu kan nemt beregne en rabat.Coupons kan normalt bruges på de fleste produkter, undtagen for salg og Clearances.Med brug af 20% af kuponer, den endelige pris er 80.Utnyttelse af kuponer kan også være en måde at rabat produkter.Hvis du ansøger om en 20% rabat på $100 plus en 20% kupon, er den endelige pris 64\nKan Lekmer.no tilbyde jul, sort fredag, osv.Kode til kupon?\nSikker på.»X«Det er en stor butik, der tilbyder forskellige typer af rabatter på særlige Ferier.Yderligere kuponer er tilgængelige på ferierne herunder jul, sort fredag, Cyber Monday, og bankferier.\nHvad skal jeg gøre, hvis Lekmer.no rabat kupon eller speciel ferie rabat er ugyldig?\nKuponer eller ferie rabatter er ikke altid gyldige og normalt kun varer i en eller to uger.Brug dem i tidsfristen for at undgå udløbet.Hvis ingen kuponer er gyldige, anbefaler vi at betale opmærksomhed til clearance elementer eller begrænset tid rabatter på Lekmer.no.For militærpersonal, lærere og andre særlige opgaver, der er oplysninger på den officielle hjemmeside, og du vil få mindst en 10% rabat, hvis du er kvalificeret\nHvordan får jeg Lekmer.no promo kode?\nDu kan søge efter Lekmer.no rabatter i en række Ways.You bør vælge vores hjemmeside eller Lekmer.no specifik promo-side, Men.Vi markerer disse rabatter eller rabatter som verifiseret af os, hvilket betyder, at vi har gennemgået disse Manuelt.De kan normalt bruges godt, og Lekmer.no normalt har sin officielle side op under ferie som sort fredag og jul.Shop smartere og spare penge, når du ikke mister det\nHar Lekmer.no brug for at abonnere på E-mails for at få Promo Code?\nNormalt, efter abonnement på e-mail, vil du modtage de nyeste tilbud og rabatter, så snart Possible.Steps er meget enkle.Du behøver simpelthen at indtaste din e-mailadresse i bunden af Lekmer.no Webstedet, og du vil modtage de nyeste promotionsoplysninger hver dag\nHvad er Lekmer.no Promo koden?\nLekmer.no kuponer giver brugerne mulighed for at spare penge, når du shopper på Lekmer.no.Mennesker foretrækker stadig at shoppe Offline, selvom denne metode Hasn'T har været populær for ganske lidt Time.Er dette mere bekvemt for dig? det er mere bekvemt at shoppe Online.Coupon kode, der er manuelt verifiseret af os kan spare dig mere end shopping Offline.De rabatter, du kan bruge er Varied.Vi har forberedt disse for dig.\nStuderende og senior rabatter kan også være tilgængelige på Lekmer.no, såvel som militære og sundhedspleje rabatter.Sparingerne kan også overstige 25% afhængigt af din Eligibilitet.Overlay kuponer kan endda resultere i uventede rabatter.Detaille oplysninger om rabatter kan findes i bunden af deres officielle hjemmeside.\nVi tilføjer manuelt mange tilbud til vores hjemmeside hver dag, som er heldigvis for dig.Som ferie Lekmer.noDerudover anbefaler vi, at du lægger vægt på Lekmer.no salg og clearance produkter, såvel som de kan spare dig en masse penge.\nAlle Glossybox Se


Gigt – Center For Alternativ Behandling\nGigt smerter er en svær størrelse og der har gennem tiderne være utrolige mange mirakelkure i omløb for alle former for gigt.\nLad os for nemhedens skyld slå fast, der findes ingen mirakelkur, til gengæld findes der utrolig mange muligheder for at bedre livskvaliteten for gigt ramte uden at det behøver betyde nedsat eller ændrede livsvilkår.\nPå Center For Alternativ Behandling arbejder vi altid ud fra en individuel synsvinkel, sådan at vi i behandling kan tage videst muligt hensyn til den enkeltes ønsker for sin egen hverdags situation.\nKostændring eller kostomlægning er for mange et fy ord, fordi det er begrænsende både personligt og i sociale sammenhænge, men gennem en individuel vejledning og test af fødevare vil vi i langt de fleste tilfælde kunne begrænse ændringerne til et acceptabelt niveau.\nVitaminer og mineraler samt gode olier er vigtigt for et godt liv med gigt, og ved at finde det optimale niveau for at skabe balance i systemet, vil klienten opleve bedring.\nImmunforsvaret skal der passes ekstra på, derfor er mave og tarmsystem prioriteret højt i en samlet behandling plan.\nUrter er naturens eget apotek og det er her vi kan hente rigtigt meget hjælp, når først kroppens basale behov er mættet.\nÆteriske olier, individuelt blandet så det passer til netop dine symptomer, gør livet lidt lettere på de dage der ellers ville være “øv dage” vær opmærksom på at brugen af æteriske olier altid er symptombehandling.\nVisse kosttilskud er gode andre mindre effektive, vi vejleder ud fra en individuelt udarbejdet regenerations program, sådan at vi som oftes kan nedsætter mængden af tilskud til en minimum.\nOfte vil man som gigt ramt have glæde af manuel behandling, det er dog meget forskelliget hvilke former for manuel behandling, der tiltaler – vi på Center For Alternativ Behandling vejleder ud fra individuelle hensyn og rammer.\nEn behandlingsplan og regenerations programvil altid indeholde ovenstående parametre, individuelt udarbejde i samarbejde og samråd med klienten.\nVi kan ikke og vil ikke love at klienten aldrig kommer til at mærke sin gigt, men vi kan love at vi vil gøre en indsats for at mindske ubehaget, smerterne og følgevirkningerne.


Nye anbefalinger for iltbehandling til akut syge voksne – BeredskabsInfo\nForsidenPræhospitalNye anbefalinger for iltbehandling til akut syge voksne\nIlt er livsvigtig, og iltbehandling er livreddende. Det er dog også velkendt, at iltbehandlingen kan have potentielt livstruende bivirkninger. I klinisk praksis har den livreddende effekt overskygget de mulige bivirkninger – og gjort, at iltbehandling er blevet brugt meget hyppigt.\nDen nye retningslinje skelner mellem akut syge voksne patienter med normal iltmætning og dem med nedsat iltmætning, og den kommer med anbefalinger om ikke at behandle akut syge voksne patienter, der har normal iltmætning, med ilt, mens akut syge patienter med nedsat iltmætning fortsat bør behandles med ilt. Iltbehandlingen bør altid justeres, så man undgår høje koncentrationer af ilt i blodet.\n”Retningslinjen er lavet, fordi vi har set, at andre lande er begyndt at anbefale, at man skal være mere tilbageholdende med at behandle akut syge med ilt end hidtil. Der er kommet ny viden på området, som indikerer, at behandling med ilt kan have alvorlige bivirkninger. Derfor har vi prioriteret at udarbejde nationale anbefalinger på området”, siger Simon Tarp, der er formand for en arbejdsgruppe i Sundhedsstyrelsen.\nIltbehandling skal tilpasses efter den akutte fase\nMedicinsk ilt er i dag et af de mest brugte lægemidler til akut syge patienter. Behandlingen bliver brugt både på hospitaler og i den præhospitale indsats, og over halvdelen af de akut syge, voksne patienter får behandling med ilt for at forebygge eller behandle lav iltmætning i blodet.\nDen nye retningslinje skal øge sundhedspersonalets bevidsthed om, at behandling med ilt er en medicinsk behandling. Den centrale anbefaling er, at behandling med ilt kan redde liv, og hvis der er tvivl om patientens iltmætning, skal iltbehandlingen gives i den akutte fase. Herefter skal iltbehandlingen tilpasses.\n24. marts 2014 Morten Andersen Præhospital